Mulayandika Kapati Kuli Jehova Leza Wanu! — LAIBBULALI YAA INTANETI ya Watchower\nw20 January map. 14-19\nMulayandika Kapati Kuli Jehova Leza Wanu!\nTULAYANDIKA KAPATI KULI JEHOVA\nKUTI KAMUJISI PENZI LYAKUJANA MALI AAYANDIKA\nCIINDI NOTULIYUMYA KUMAPENZI AABOOLA AKAAMBO KAKUCEMBAALA\nTaakwe Cikonzya “Kutwaandaanya Kuluyando lwa-Leza”\nAmubaa Acilongwe a Jehova\nCIBALO CAKWIIYA 3\n“Wakatuyeeya notwakali mumapenzi”—INT. 136:23.\nLWIIMBO 33 Kowaala Mukuli Wako Uuminya Mumaanza aa Jehova\n1-2. Mapenzi nzi ngobajana babelesi ba Jehova banji, alimwi ino abajatikizya buti?\nAMUYEEYE kujatikizya bukkale oobu botatwe: Mukwesu uucili mwana-mwana wajanwa abulwazi bupati. Mukwesu uucili aanguzu alimwi uubeleka canguzu watandwa mulimo alimwi nokuba kuti wasolekesya kapati kuyandaula mulimo uumbi kunyina naaujana. Mucizyi uucembeede uusyomeka tacibeleki mbuli mbwaakali kubeleka musyule mumulimo wa Jehova.\n2 Ikuti naa andinywe muli mubukkale oobu, ambweni mulakonzya kulimvwa kuti tamuciyandiki. Bukkale oobu bulakonzya kumumanina lukkomano, kumupa kulimvwa kuti munyina mpindu, alimwi akumupa kutaanguluka kuba azilongwe abamwi.\n3. Ino Saatani alimwi abaabo ibayungwa anguwe babubona buti buumi bwabantu?\n3 Nyika eeyi itondezya mbwabubona buumi bwabantu Saatani. Lyoonse ubona mbuli kuti bantu banyina mpindu. Nokuba kuti Saatani wakalizyi kabotu-kabotu kuti kutamvwida Leza kwakali kuyoosololela kulufwu, calunya wakaambila Eva kuti wakali kuyooba alwaanguluko ikuti wasala kutamvwida Leza. Saatani ngonguwe weendelezya makwebo, mapolitikisi alimwi abukombi bwamunyika eeyi. Aboobo tacigambyi kuti basimakwebo banji, basimapolitikisi alimwi abasololi babukombi batondezya muuya ngwajisi wakutalemeka buumi bwabantu.\n4. Ncinzi ncotutiibandike mucibalo eeci?\n4 Nokuba boobo, mukwiimpana a Saatani, Jehova uyanda kuti tuzyibe kuti tulayandika kapati, alimwi ulatugwasya ciindi notulijana mubukkale ibukonzya kutupa kulimvwa kubula mpindu. (Int. 136:23; Rom. 12:3) Cibalo eeci cilabandika kujatikizya mbwatugwasya Jehova mubukkale oobu butobela: (1) ciindi notuciswa, (2) ciindi notujisi buyumu-yumu bwakujana mali aayandika, alimwi (3) ciindi kucembaala nokutupa kulimvwa kuti kunyina ncotukonzya kucita mumulimo wa Jehova. Aboobo cakusaanguna, atubone kaambo ncotukonzya kuba alusyomo lwakuti umwi aumwi wesu ulayandika kapati kuli Jehova.\n5. Ncinzi cimupa kusinizya kuti bantu balayandika kapati kuli Jehova?\n5 Nokuba kuti twakabumbwa kuzwa kubulongo, tulayandika kapati kwiinda bulongo. (Matl. 2:7) Amubone twaambo tumwi itutondezya kuti tulayandika kapati kuli Jehova. Wakalenga bantu munzila yakuti kabacikonzya kwiiya bube bwakwe. (Matl. 1:27) Kwiinda mukucita boobo, utupa kuti katwiindene kapati azilenge zyoonse izili anyika alimwi watupa mukuli wakulanganya nyika abanyama.—Int. 8:4-8.\n6. Mbumboni nzi bumbi ibutupa kusyoma kuti Jehova ulababikkila maano bantu batalondokede?\n6 Noliba leelyo Adamu naakabisya, Jehova wakazumanana kubabikkila maano bantu. Leza ulatuyanda kapati cakuti wakatupa Mwanaakwe ngwayandisya, Jesu, kali cinunuzyo cazibi zyesu. (1Joh. 4:9, 10) Kwiinda mukubelesya mpindu yacinunuzyo, Jehova uyoobabusya aabo ibakafwa akaambo kacibi ca Adamu, nkokuti “baluleme abataluleme.” (Mil. 24:15) Ijwi lyakwe litondezya kuti tulayandika kapati kulinguwe, tacikwe makani tulaciswa, tujisi penzi lyamali naa ambweni tulicembeede.—Mil. 10:34, 35.\n7. Ntwaambo nzi atumbi itupa babelesi ba Leza kusyoma kuti Jehova ulababikkila maano?\n7 Tulijisi twaambo atumbi itutupa kusyoma kuti tulayandika kapati kuli Jehova. Wakatukwela kulinguwe alimwi akubona mbotwakaatambula makani mabotu. (Joh. 6:44) Mbotwakatalikila buyo kuswena kulinguwe, awalo wakaswena kulindiswe. (Jak. 4:8) Jehova ulabelesya ciindi cinji alimwi anguzu kutuyiisya, kutondezya kuti tulayandika kapati kulinguwe. Ulizyi mbotubede lino alimwi ambotukonzya kuba. Kuyungizya waawo, ulatupa lulayo akaambo kakuti ulatuyanda. (Tus. 3:11, 12) Eelo kaka oobu mbumboni bukkwene ibwakuti Jehova ulatubikkila maano kapati!\n8. Mbuti majwi aali kulugwalo lwa Intembauzyo 18:27-29 mbwaakujatikizya kuyeeya kwesu kumapenzi ngotujisi?\n8 Bamwi bakali kubona Mwami Davida kuti unyina mpindu, pele walo wakalizyi kuti Jehova ulamuyanda alimwi akuti uli kulubazu lwakwe. Eeci cakamugwasya Davida kubulanga munzila yeelede bukkale bwakwe. (2Sam. 16:5-7) Ciindi notutyompedwe naa notuli mubukkale bukatazya, Jehova ulakonzya kutugwasya kuzilanga munzila yeelede zintu alimwi akutugwasya kuzunda penzi lili lyoonse. (Amubale Intembauzyo 18:27-29.) Ciindi notugwasyigwa a Jehova, kunyina cikonzya kutulesya kumubelekela calukkomano. (Rom. 8:31) Lino atubulange-lange bukkale obuya botatwe bugaminide mwalo motuyandika kubona kuti Jehova ulatuyanda alimwi ulatubikkila maano.\nKubala jwi lya Jehova lyakasololelwa amuuya kuyootugwasya kulwana mizeezo iitaluzi iiboola akaambo kakuciswa (Amubone muncali 9-12)\n9. Mbuti kuciswa mbokukujatikizya mbotulibona?\n9 Kuciswa kulakonzya kwiijatikizya mizeezo yesu alimwi akutupa kulimvwa mbuli kuti tatucijisi mpindu kumuntu uuli woonse. Tulakonzya kufwa nsoni ciindi bamwi nobabona kuti kuli cilubide kulindiswe. Nokuba kuti bamwi inga kabatazyi kuti tulaciswa, tulakonzya kufwa nsoni akaambo kakuti tatucicikonzyi kucita zintu zimwi nzyotwakali kucita. Muziindi eezyo zikatazya, Jehova ulatuyumya-yumya. Munzila nzi?\n10. Kweelana alugwalo lwa Tusimpi 12:25, ncinzi cikonzya kutugwasya ciindi notuciswa?\n10 Ciindi notuciswa, ‘Ijwi libotu’ lilakonzya kutuyumya-yumya. (Amubale Tusimpi 12:25.) Kwiinda mu Bbaibbele, Jehova ulatwaambila zintu zinji zibotu izituyeezya kuti tulayandika kapati kulinguwe nokuba kuti tulaciswa. (Int. 31:19; 41:3) Ikuti twaabala cakwiinduluka-induluka majwi aaya aakasololelwa amuuya, Jehova uyootugwasya kulwana kuyeeya kutaluzi ikuboola akaambo kakuciswa.\n11. Mbuti mukwesu umwi mbwaakagwasyigwa a Jehova?\n11 Amubone cikozyanyo caba Jorge. Nobakacili bana, bakaciswa bulwazi ibwakabapa kulimvwa kubula mpindu. Bakaamba kuti, “Tiindakazyi kuti bulwazi bwangu bwakali kuyoondipa kulimvwa boobu naa kufwa nsoni akaambo kakuti bwakali kupa kuti bantu kabandilanga kapati. Bulwazi bwangu bwakakomena alimwi ndakali kuyeeya kujatikizya buumi bwangu mbobwakali kunoocinca. Ndakatyompwa kapati, aboobo ndakakombelezya Jehova kuti andigwasye.” Ino Jehova wakabagwasya buti? Bakaamba kuti, “Ndakajisi penzi lyakutacikonzya kubikkila maano kuzintu nzyondakali kubala akaambo kakuyeeya kapati kujatikizya bulwazi bwangu, aboobo ndakakulwaizyigwa kubala buyo zibalo zifwaafwi mubbuku lya Intembauzyo, izitondezya kuti Jehova ulababikkila maano babelesi bakwe. Ndakali kwaabala cakwiinduluka-induluka magwalo aayo masyoonto abuzuba, alimwi ndakaabona kuti alaumbulizya. Mukuya kwaciindi, bantu bakatalika kubona kuti ndakalikkomene. Mane buya bakaamba kuti lukkomano lwangu lwakabakulwaizya. Ndakabona kuti Jehova wakayiingula mipailo yangu! Wakandigwasya kucinca mbondakali kulibona. Aboobo ndakatalika kubikkila maano kuli ncolyaamba Jwi lyakwe kujatikizya mbwandibona nokuba kuti ndilaciswa.”\n12. Ikuti kamuciswa, ino inga mwacita buti kutegwa Jehova amugwasye?\n12 Ikuti naa mulaciswa, amusyome kuti Jehova ulibuzyi bukkale bwanu. Amumulombe kutegwa amugwasye kubulanga munzila yeelede bukkale bwanu. Mpoonya amubale mulumbe wamu Bbaibbele uumbulizya. Amubikkile maano kuzibalo izitondezya Jehova mbwababikkila maano babelesi bakwe. Nomucita boobo, muyoobona kuti Jehova ulababikkila maano aabo boonse ibamubelekela cakusyomeka.—Int. 84:11.\nKuyeeya kuti Jehova wakatusyomezya kuti unootupa nzyotuyandika kuyootugwasya ciindi nocitukatazya kujana mulimo (Amubone muncali 13-15)\n13. Mbuti silutwe wamukwasyi mbwakonzya kulimvwa ikuti naa watandwa mulimo?\n13 Silutwe wamukwasyi uuli woonse ulayanda kubajanina nzyobayandika bamukwasyi wakwe. Amweezyeezye kuti, kakunyina ncaalubizya, watandwa mulimo. Nokuba kuti wasolekesya kuyandaula mulimo uumbi, kunyina naaujana. Kuba mubukkale oobu, inga kwamupa kulimvwa kubula mpindu. Ino mbuti kubikkila maano kuzisyomezyo zya Jehova mbokukonzya kumugwasya?\n14. Ino ntwaambo nzi itupa kuti Jehova kazuzikizya zisyomezyo zyakwe?\n14 Jehova lyoonse ulazuzikizya zisyomezyo zyakwe. (Jos. 21:45; 23:14) Ulacita oobo akaambo katwaambo tunji. Kaambo kamwi nkakuti izina lyakwe libotu naa mpuwo, ilajatikizyigwa. Jehova wakasyomezya kuti unoobalanganya babelesi bakwe basyomeka alimwi ulakkomana kucizuzikizya cisyomezyo eeci. (Int. 31:1-3) Kuyungizya waawo, Jehova ulizyi kuti swebo, mbwaanga tuli cibeela camukwasyi wakwe, tulakonzya kuusa alimwi akutyompwa ikuti katatulanganyi. Wakasyomezya kuti unootupa zintu nzyotuyandika kumubili akumuuya alimwi kunyina icikonzya kumulesya kuzuzikizya cisyomezyo eeco!—Mt. 6:30-33; 24:45.\n15. (a) Mbuyumuyumu nzi mbobakajana Banakristo bamumwaanda wamyaka wakusaanguna? (b) Ino lugwalo lwa Intembauzyo 37:18, 19 lutupa kuba alusyomo nzi?\n15 Ciindi notuyeeya twaambo itumupa kuzuzikizya zisyomezyo zyakwe Jehova, tulakonzya kuba alusyomo lwakuti uyootugwasya ciindi notujisi penzi lyakujana mali aayandika. Amubone cikozyanyo ca Banakristo bamumwaanda wamyaka wakusaanguna. Ciindi mbungano iyakali mu Jerusalemu noyakatalika kupenzyegwa kapati, ‘basikwiiya boonse bakamwaika, kwakasyaala buyo baapostolo.’ (Mil. 8:1) Amuyeeya buyo icakacitika akaambo kaceeci. Bukkale bwakayuma! Kweelede kuti Banakristo bakasweekelwa maanda aabo alimwi amakwebo. Nokuba boobo, Jehova kunyina naakabalekelezya; alimwi lukkomano lwabo kunyina nolwakamana. (Mil. 8:4; Heb. 13:5, 6; Jak. 1:2, 3) Jehova wakabagwasya Banakristo aaba basyomeka, andiswe uyootugwasya.—Amubale Intembauzyo 37:18, 19.\nKubikkila maano kuzintu nzyotukonzya kucita, nokuba kuti tulicembeede, kuyootupa kuba masimpe kuti Jehova ulatubikkila maano alimwi amulimo wesu ngotubeleka cakusyomeka (Amubone muncali 16-18)\n16. Ncinzi cikonzya kutupa kuyeeya kuti ambweni bukombi bwesu tabuyandiki kuli Jehova?\n16 Ciindi notuyaabucembaala, tulakonzya kutalika kulimvwa kuti tatukonzyi kumupa zinji Jehova. Ambweni Mwami Davida awalo mbwaakali kulimvwa mbubwenya oobu ciindi naakali kuyaabucembaala. (Int. 71:9) Ino Jehova inga watugwasya buti?\n17. Ino ncinzi ncotwaiya kucikozyanyo camucizyi Jheri?\n17 Amubone cikozyanyo camucizyi wazina lya Jheri. Wakatambwa kuti ajanike Ŋanda ya Bwami kucibeela calwiiyo lwakubambulula mayake aabelesyegwa mumulimo wa Jehova, pele tanaakali kuyanda kuunka. Wakaamba kuti: “Ndilicembeede, ndili mukamufwu alimwi tandijisi luzyibo luli loonse ndondikonzya kubelesya mumulimo ooyu. Ndinyina mpindu.” Busiku cikolo kacitanatalika, wakapaila kuli Jehova kuzwa ansi aamoyo. Naakasika ku Ŋanda ya Bwami buzuba bwakatobela, wakacili kulibuzya naa wakaleelede ncobeni kujanika. Nobakali kwiiya, mwaambi umwi wakaamba kuti luzyibo ilwakali kuyandika kapati nkulyaaba kwesu kutegwa tuyiisyigwe a Jehova. Mucizyi Jheri wakaamba kuti: “Ndakati, ‘luzyibo oolo ndililujisi!’ Ndakatalika kulila ciindi nondakazyiba kuti Jehova wakawiingula mupailo wangu. Wakandipa kuba alusyomo lwakuti kuli cintu cimwi iciyandika kapati ncondikonzya kupa alimwi akuti wakalilibambilide kundiyiisya!” Alanga musyule, waamba kuti: “Ndakanjila mu Ŋanda ya Bwami kandiyoowede, kandityompedwe alimwi akulimvwa kubula mpindu. Pele nondakazwa ndakalaangulukide, kukulwaizyigwa alimwi akulimvwa kuba ampindu!”\n18. Mbuti Bbaibbele mbolitondezya kuti Jehova ulazumanana kububikkila maano bukombi bwesu ciindi notwacembaala?\n18 Nokuba kuti tuyaabucembaala, tulakonzya kuba masimpe kuti kuli mulimo Jehova ngwaciyanda kuti tucite. (Int. 92:12-15) Jesu wakatuyiisya kuti nokuba kuti zintu nzyotukonzya kucita zilibonya kuti taziyandiki kapati kulindiswe, Jehova ulabikkila maano kucintu cili coonse ncotukonzya kucita mumulimo wakwe. (Lk. 21:2-4) Aboobo kamubikkila buyo maano kuzintu nzyomukonzya kucita. Mucikozyanyo, mulakonzya kwaamba makani aajatikizya Jehova, kupailila bakwesu alimwi akukulwaizya bamwi kuti bazumanane kusyomeka. Jehova umubona kuti muli basimilimonyina, ikutali akaambo kazintu nzyomukonzya kucita, pele akaambo kakulyaaba kwanu kumumvwida.—1Kor. 3:5-9.\n19. Ino lugwalo lwa Baroma 8:38, 39, lutupa kuba alusyomo nzi?\n19 Eelo kaka tulikkomene kukomba Jehova, Leza uubabikkila maano kapati aabo ibamubelekela! Wakatulenga kutegwa katucita kuyanda kwakwe, alimwi bukombi bwakasimpe mbobutuletela lukkomano mubuumi. (Ciy. 4:11) Nokuba kuti nyika ilakonzya kutubona kuti tunyina mpindu, Jehova kunyina natubona boobo pe. (Heb. 11:16, 38) Ciindi notutyompwa akaambo kakuciswa, kubula mali aayandika naa kucembaala, atuyeeye kuti kunyina cintu cili coonse icikonzya kutwaandaanya kuluyando lwa Taateesu wakujulu.—Amubale Baroma 8:38, 39.\nSena kuli nomwakali mubukkale ibwakamupa kulimvwa kubula mpindu? Cibalo eeci cilamuyeezya mbomuyandika kapati kuli Jehova. Cilabandika kujatikizya mbotukonzya kulimvwa kuba ampindu tacikwe makani azintu zikonzya kutucitikila mubuumi.\nMBUTI JEHOVA MBWATONDEZYA KUTI ULATUBIKKILA MAANO CIINDI . . .\nnotujisi penzi lyakujana mali aayandika?\nnotulimvwa kuti tatukonzyi kucita zinji akaambo kakucembaala?\nLWIIMBO 30 Ngu Taata, ngu Leza Wangu, Mweenzuma


Kulonga 12 IBBAIB63 - Lino Jehova wakaambila Musa - Bible Search\nKulonga 11 Kulonga 13\nMilao ya-Pasika mbuyakabambwa\n1-Lino Jehova wakaambila Musa a-Aroni munyika ya-Egepita kuti, 2-Mwezi uno uyoomubeda mwezi mutaanzi; uyooba mwezi mutaanzi wamwaka kulindinywe. 3Ambila imbungano yoonse ya-Israyeli kuti, mubuzuba bwakumi bwamwezi uno baleelede kubweza umwi aumwi kabelele mbuli ziinga zyabamawisaabo, ciinga cimwi acimwi cibe akabelele komwe. 4Na ciinga caceya kukuba akabelele, ciswanaane aciinga ncecibambene aco, mweelwe wabantu mbuubede. Amubale bantu mbubalya, mubone na kabelele kalazulila? 5-Kabelele kanu kaleelede kuba kagutu kamwaka omwe katakwe kampenda; amukagwisye kumbelele na kumpongo, 6-mukakayobole mane kusikila kubuzuba bwakumi aane bwamwezi uno, Lino bantu boonse bambungano ya-Israyeli baleelede kujaya, umwi aumwi kabelele kakwe ciindi calundindiwana. 7Lino baleelede kukombola bulowa akububika kuminsende yoonse yobile akucikunguzyo kumaanda nkobayoolida. 8-Baleelede kulya nyama masiku ayo ngaonya iiyokedwe. Bailye antoomwe azinkwa zitakwe bumena azisyu zilula. 9Mutailyi abuniini imbisi na iijikidwe amaanzi; amulye iiyokedwe mumulilo, mutwe amyeendo azyamukati zyoonse buyo. 10-Alimwi mutasii imbutikwa pe, Na kwasyaala imbutikwa, ileelede kutentwa mumulilo. 11-Alimwi mbuboobu mbumweelede kwiilya, Amulye kamulyaangide muzikungu, ansangu kumaulu aanu, amisako mumaanza aanu. Amulye cakubindaana; ngupasika wa-Jehova. 12-Nkaambo masiku ayo ngaonya njooinda akati kanyika ya-Egepita, akujaya bana bataanzi boonse bacisi ca-Egepita, nebaba bantu nebaba banyama, abaleza boonse ba-Egepita njoobabeteka. Ndime Jehova. 13-Nkabela bulowa buyoomubeda citondezyo mumaanda momubede. Ndabona buyo bulowa, ndaindilila, aboobo tamukooyoosikilwa luumo lwakumunyonyoona ciindi eco ncensi ume nyika ya-Egepita,\n14-Buzuba obuno buyoomubeda ciibalusyo. Buyoomubeda ipobwe lyaJehova. Muyoobulemeka, bube ipobwe mumazyalani aanu oonse mane kukabe kutamani. 15-Mazuba aali musanu aabili muleelede kulya zinkwa zitakwe bumena, Mubuzuba butaanzi muleelede kugwisya bumena boonse bwamumaanda aanu, Kufumbwa muntu uulya bumena, kuzwa kubuzuba butaanzi kusikila kubuzuba bwamusanu aabili, oyo muntu ulanyanzigwa bu-Israyeli. 16Mubuzuba buta an zi kuleelede kuba ambungano iisalalisya, alimwi mubuzuba bwamusanu aabili kuleelede kuba imbungano iisalalisya, Takukooyoocitwa milimo niiba imwi mumazuba ayo, cita kubamba zilyo muntu nzyeelede kulya. 17-Lino muleelede kujatisya eci ciyanza cazinkwa zitakwe bumena, nkaambo mubuzuba obu mbubonya ndakagwisya makamu aanu munyika ya-Egepita, aboobo muleelede kubamba buzuba obuno mumazyalani aanu oonse, bube ipobwe lyalyoonse. 18-Mumwezi mutaanzi, mubuzuba bwakumi aane bwamwezi, ciindi cagoko, munoolya zinkwa zitakwe bumena, mane kusikila kubuzuba bwamakumi obile abumwi, ciindi cagoko. 19-Mazuba aali musanu aabili takweelede kujanwa bumena mumaanda aanu. Nkaambo kufumbwa muntu uulya bumena, oyo muntu uyootandwa kuzwa kumbungano ya-Israyeli, naba mweenzu naba muzyalwe mucisi. 20Tamukooyoolya zilyo neziba zimwi zili abumena. Mumaanda aanu oonse muleelede kulya zinkwa zitakwe bumena.\n21-Mpoonya awo Musa wakaita bapati boonse ba-Israyeli, wabaambila kuti, Kamuya mukalisalile imbelele muziinga zyanu, mukajaye cipaizyo ca-Pasika. 22Alimwi amubweze cisankanya cahisopo, akucinika mubulowa bwamumutiba, mukazile cikunguzyo aminsende yobile abulowa bwamumutiba, Lino kutabi naba omwe akati kanu uuzwa muŋanda yakwe mane bukace. 23-Jehova ulainda kuti aume ba-Egepita, Abona bulowa bwakucikunguzyo abwakuminsende yobile, Jehova ulaindilila amulyango oyo, takooyoozumizya sikujaya kuti anjile mumaanda aanu kukumuuma. 24Eci ciyanza muleelede kucijatisya, nywebo abana banu, cibe mulao walyoonse. 25Lino mwaakusika kunyika eyo Jehova njayoomupa, mbubonya mbwaakasyomezya, muleelede kujatisya milimo eyi. 26-Nkabela bana banu nebayoomubuzya kuti, Ino milimo eyi ilaambanzi? 27muleelede kuvuwa kuti, Ncecipaizyo ca-Pasika ca-Jehova, nkaambo wakaindilila maanda aabana ba-Israyeli bamu-Egepita ciindi eciya naakajaya ba-Egepita; wakavuna maanda esu. Elyo bantu bakakotama, bakomba. 28Nkabela bana baIsrayeli bakaakucita obo mbubonya mbuli Jehova mbwaakalailila ba-Musa a-Aroni. Mbubonya obo mbubakacita.\nBa-Egepita mbubakafwidwa bana babo bataanzi\n29-Lino kumalungasiku Jehova wakauma bana boonse bataanzi bamucisi ca-Egepita, kuzwa kumwana mutaanzi wa-Farao iwakakede acuuno cabwami kusikila kumwana mutaanzi wamwaange wamuntolongo, abalo bana bataanzi boonse baŋombe. 30-Mpawo Farao wakabuka masiku, walo abalanda bakwe boonse aba-Egepita boonse, nkabela kwakaba kulila kupati mu-Egepita, nkaambo katakwe iŋanda niiba yomwe iyatakajisi mufu. 31-Nkabela wakaita ba-Musa a-Aroni masiku, wati, Amunyampuke, muzwe akati kabantu bangu, nywebo abana ba-Israyeli boonse. Kamuya, mukakombe Jehova, mbubonya mbumwaamba. 32-Azyalo imbelele zyanu aŋombe zyanu, kamuya azyo, mbubonya mbumwakaamba, mwiinke. Ambebo amundikombele.\n33-Lino ba-Egepita bakakulubizya bantu kuti babatande kuzwa munyika yabo, nkaambo bakaamba kuti, Toonse tuli bafu. 34Aboobo bantu bakabweza mimpelela yabo kaitana kufu ta, azijikilo zyabo zyakaangwa azisani zyabo amakuko aabo. 35-Alimwi bana ba-Israyeli bakacita mbubonya mbuli Musa mbwaakabaambila. Bakakumbila kuba-Egepita zibelesyo zyansiliva azibelesyo zyangolida azyakusama. 36-Nkabela Jehova wakapesya bantu luse mumeso aaba-Egepita. Bakabapa nzebakakumbila, aboobo ba-Egepita bakasaalwa.\nBa-Israyeli mbubakapola kuzwa ku-Egepita\n37-Elyo bana ba-Israyeli bakeenda kuzwa ku-Ramese kuya ku-Sukoti. Bakali baalumi bali zyuulu zili myanda iili musanu aumwi basimyeendo, kutaamba banakazi abana. 38Amakamu amwi aabantu bamisyobo misyobo akali abo, ambelele aŋombe, matanga manji loko. 39-Nkabela bakajika mimpelela yabo njebakaletelela kuzwa ku-Egepita, bacita zibunge zitakwe bumena, nkaambo teezyakasasa, nkaambo nebakatandwa kuzwa ku-Egepita, bakabula ciindi cakulindila-lindila acakulibambila bulilu.\n40-Lino ciindi bana ba-Israyeli nebakakede ku-Egepita cakasika kumyaka iili myanda yone amakumi otatwe. 41-Neyakamana myaka iili myanda yone amakumi otatwe, mubuzuba obo mbubonya makamu oonse aa-Jehova akazwa mucisi ca-Egepita. 42Kali masiku aakulindila Jehova, kuti abapozye kuzwa kunyika ya-Egepita, aboobo masiku ayo ngaonya aba masiku aakuli ndila Jehova kubana boonse ba-Israyeli mumazyalani aabo oonse.\n43-Lino Jehova wakaambila ba-Musa a-Aroni kuti, Ngooyu mulao waPasika, Kutabi muzwakule naba omwe uulya, 44-Pele muzike uulidwe amali ulakonzya kulya, amana kupalulwa. 45-Mweenzu na mubelesi teelede kulya pe, 46-Ipobwe lileelede kuligwa muŋanda yomwe. Nyama yalyo tiielede kugwisigwa anze. Alimwi kutatyolwi cifuwa cayo neciba comwe. 47Imbungano yoonse ya-Israyeli ilacita obo. 48Na kuli mweenzu uukala-kala kulinduwe, alimwi ulayanda kulya Pasika wa-Jehova, baalumi bakwe boonse bataangune kupalulwa. Bamane kupalulwa, baswene afwaafwi kukulya, abe mbubonya mbuli muzyalwe mucisi. Pele uutapalwidwe atalyi pe. 49-Kulaba mulao omwe buyo kumuzyalwe mucisi akumweenzu uuswayaswaya akati kanu.\n50Lino bana ba-Israyeli boonse bakacita mbubonya mbuli Jehova mbwaakalailila ba-Musa a-Aroni. 51-Nkabela mubuzuba obo mbubonya Jehova wakapozya bana ba-Israyeli kuzwa kunyika ya-Egepita ankamu zyabo.


Zisyomezyo zyaLeza Zili Atala Abantu\nIBbayibbele Nga Lilatuyiisyaanzi?\nBALA MU Abbey Abkhaz Abui Acholi Afrikaans Aja Akha Altai Alur American Sign Language Amharic Angolan Sign Language Arabic Argentinean Sign Language Armenian Armenian (West) Ateso Attié Aymara Azerbaijani Azerbaijani (Cyrillic) Bashkir Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivian Sign Language Boulou Bété Cambodian Cebuano Changana (Zimbabwe) Chavacano Chichewa Chiga Chin (Hakha) Chin (Tiddim) Chin (Zotung) Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombian Sign Language Cuban Sign Language Dakota Dangme Danish Dayak Ngaju Douala Drehu Dusun Dutch Edo Efik Emberá (Catío) English Estonian Ewe Fante Fijian Finnish Finnish Sign Language Fon French Futuna (East) Ga German Gitonga Gokana Greek Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Herero Hiligaynon Hindi Hungarian Hunsrik Iban Ibanag Ibinda Igbo Iloko Indian Sign Language Indonesian Indonesian Sign Language Irish Isoko Italian Italian Sign Language Ivorian Sign Language Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Lari Lhukonzo Lingala Lithuanian Lomwe Luganda Lugbara Lunda Luo Luvale Macua Malagasy Malay Malayalam Malaysian Sign Language Maltese Mam Mambwe-Lungu Mapudungun Marathi Mauritian Creole Maya Mazahua Mbunda Mende Meru Mexican Sign Language Mizo Mongolian Moore Myanmar Myanmar Sign Language Nahuatl (Central) Navajo Ndau Ndebele Ndebele (Zimbabwe) Ndonga Nengone Nepali Nepali Sign Language Ngabere Ngangela Nias Nigerian Pidgin Niuean Norwegian Nsenga Nyaneka Nyungwe Nzema Odia Okpe Oromo Ossetian Otetela Pangasinan Pidgin (Cameroon) Pidgin (West Africa) Polish Polish Sign Language Ponapean Poqomchi' Portuguese (Portugal) Portuguese Sign Language Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rapa Nui Rarotongan Romanian Romanian Sign Language Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Solomon Islands Pidgin Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Tajiki Talian Tamil Tandroy Tankarana Tarahumara Tatar Tetun Dili Thai Thai Sign Language Tigrinya Tiv Toba Tojolabal Tok Pisin Tongan Tshiluba Tshwa Tsonga Turkish Tuvaluan Twi Uighur (Cyrillic) Ukrainian Umbundu Urdu Urhobo Uruund Uzbek Vezo Vietnamese Vietnamese Sign Language Wallisian Waray-Waray Welsh Wichi Wolaita Yacouba Zande Zulu\nMakanzeenzi Leza Ngalaawo Atala Abantu?\n1. Makanzeenzi Leza ngalaawo atala abantu?\nLEZA ulaamakanze mabotu loko atala abantu. Wakalenga mwaalumi amwanakazi bakusaanguna, Adamu aEva, kuti bakkale mumuunda mubotu. Makanze aakwe akali aakuti babe aabana, kuchitila kuti nyika yoonse ibe paradayizi, alimwi akuti beendelezye banyama.—Matalikilo 1:28; 2:8, 9, 15; langa Makani Aakumamanino 6.\n2. (a) Tuzi biyeni kuti Leza uyoochita eezyo nzyaakasyomezya? (b) IBbayibbele lyaambaanzi atala akupona kutamani?\n2 Uyeeya kuti kuli nituyookkala na munyika iili paradayizi? Jehova utubuzya kuti “Ndikanzide, lino njocita obo.” (Isaya 46:9-11; 55:11) Nichoonzyo, uyoochita nchaakakanza, alubo taakwe chiyoomukachizya kuchita oobo. Jehova waamba kuti kuli nchaakayilengela nyika. ‘Tewakailenga kuti ibe yabuyo pe.’ (Isaya 45:18) Uyanda kuti bantu bakkale munyika yoonse bayizuzye. Leza uyanda kuti kukkale bantu bali biyeni aano aanyika, alimwi kuyoosika lili? IBbayibbele lyaamba kuti “Balulami bayookona nyika, bayookala alinjiyo lyoonse.”—Intembauzyo 37:29; Ciyubunuzyo 21:3, 4.\n3. Mbwaanga bantu nga bachiswa akufwa, niinzi nchunga ulabuzya?\n3 Pesi mazuba aano bantu baliikuchiswa akufwa. Muli zimwi ndawo balalwana akujeyana. Nisimpe kuti eezi teenzizyo pe Leza nzyakakanzide. Animpo niinzi chakachitika, alimwi nkaamboonzi? IBbayibbele ndilyo alilikke linga lilatupandulwida.\n4, 5. (a) Ngwani wakali kwaambuula aEva kabelesya nzoka mumuunda waEdeni? (b) Kujana muntu uusyomeka waba mubbi biyeni?\n4 IBbayibbele litubuzya kuti Leza ulaasinkondonyina ooyo “uutegwa Diabolosi a-Saatani.” Saatani wakabelesya nzoka kukwaambuula aEva mumuunda waEdeni. (Ciyubunuzyo 12:9; Matalikilo 3:1) Wakachita mbuli kuti inzoka njiyo yakali kwaambuula.—Langa Makani Aakumamanino 7.\n5 Leza nguwe wakalenga Saatani Diabolosi na? Peepe! Mungelo ooyu, wakali kukkala kujulu chiindi Leza naakali kulenga nyika kabambila Adamu aEva, wakali chincha akulichita kuba Diabolosi. (Jobu 38:4, 7) Ani eezyo zyakachitika biyeni? Kabotu, ani muntu uusyomeka nga ulaba mubbi biyeni? Taakazyalwa kali mubbi pe. Pesi ulalombozya naa kuyanda chimwi chintu chitali chakwe pe. Akutalisya kuyeeya atala anchicho, mpawo chiyandisyo chakwe chilakomena. Aawo naajana mweenya, ulachibba. Kuzwaawo ulalichincha akuba mubbi.—Bala Jakobo 1:13-15; langa Makani Aakumamanino 8.\n6. Zyakeenda biyeni kuti mungelo abe sinkondonyina waLeza?\n6 Eechi nchicho chakachitika kumungelo ooyu. Jehova naakazwaa kulenga Adamu aEva, wakababuzya kuti babe abana ‘akuzuzya nyika.’ (Matalikilo 1:27, 28) Amwi mungelo ooyo wakayeeya kuti, ‘bantu boonse aabo balakonzya kukomba ndime kutali Jehova!’ Naakali kuyeesesya atala amakani aaya, chiyandisyo chakwe chakakomena chakuyanda kubweza kulemekwa kweelede kupegwa Jehova. Mungelo uulya wakayanda kuti bantu bamukombe. Kuzwaawo wakabeja kuli Eva akumweena. (Bala Matalikilo 3:1-5) Kwiinda mukuchita oobo, wakali chincha akuba Diabolosi sinkondonyina waLeza.\n7. (a) Nkaamboonzi Adamu aEva nibakafwa? (b) Nkaamboonzi nitucheembaala akufwa?\n7 Adamu aEva bakaswiilila Saatani, ikutali Leza pe. (Matalikilo 2:17; 3:6) Kutaswiilila, kwakali kubisizya Jehova alimwi mukweenda kwachiindi bakazoofwa, mbuli mbaakambide Jehova. (Matalikilo 3:17-19) Bana baAdamu aEva bakali basizibi abalabo nchibakazofwa. (Bala BaRoma 5:12.) Kuti tugwasigwe kumvwisisisya kaambo Adamu aEva kubikilizya abana babo nchibakaba basizibi, atulange chikozyano eechi. Yeeyela kulii kubbekka chinkwa mumpani ibbobede. Chinkwa achilacho chinoobbobede mbuli mpani mbuyibede. Chiindi Adamu nakataswiilila Leza, wakaba sizibi. Akaambo kakuti tulibana baAdamu, toonse “tulibbobede” mbuli Adamu, alimwi tulabisya. Akaambo kakuti toonse tulibasizibi, tulacheembaala akufwa.—BaRoma 3:23; langa Makani Aakumamanino 9.\n8, 9. (a) Saatani wakali kuyanda kuti Adamu aEva baswiilileenzi? (b) Nkaamboonzi nakatabajeya mpawaawo chiindi nibakapapila?\n8 Saatani wakatalisya kupapila Jehova chiindi nakeena Adamu aEva kuti bataswiili Leza. Wakayanda kuti Adamu aEva basyome kuti Jehova mubeji, akuti mweendelezi mubi wakatali kuyanda kuti batabi azintu zibotu. Saatani wakali kwaamba kuti bantu tabayandiki kuti Leza ababuzye zyakuchita, alimwi Adamu aEva bakeelede kulisalila abalikke zili kabotu azibi. Aboobo, Jehova wakali kunoochita biyeni? Wakali kukonzya kubajaya aabo bakamupapila kamaninsya kupapila koonse. Pesi eezi zyakali kunoobutondeezya na bumboni bwakuti Saatani mubeji? Peepe, teezyakali kunootondeezya pe.\n9 Nchichicho Jehova nchakatabajaya chakufwambaana aabo bakapapila. Muchiindi chaboobo, wakazumizya bantu kuti balyeendelezye kwachiindi biyo. Eezi zyakali kubikka antanganana kuti Saatani mubeji alimwi akuti Jehova ulizi zili kabotu kubantu. Tuyooyiiya zyiingi atala amakani aaya muchaandano 11. Pesi uyeeyaanzi atala akusala kwaAdamu aEva? Zyakali kabotu na kulimbabo kusyoma Saatani akutaswiilila Leza? Jehova wakapede Adamu aEva zintu zyoonse zyakali kuyandikana. Wakabapa buumi bumaninide, abusena bubotu bwakukkala, alimwi amulimu ngubakali kubotelwa anguwo. Pesi Saatani taakwe naakabachitilide chintu chibotu pe. Kaansinga wakaliwo chiindi eecho, wakali kunoochita biyeni?\n10. Umwi awumwi wesu ujisi cheeleloonzi chakusala chiyandikana?\n10 Mazuba aano, umwi awumwi wesu ulacheelelo chakulisalila mbuli baAdamu, alimwi buumi bwesu buyeeme akulisalila kwesu. Tulakonzya kusala kuswiilila Jehova kuba mweendelezi wesu alimwi akumugwasizya kupa bumboni bwakuti Saatani mubeji. Naa kuti tulakonzya kusala Saatani kuba mweendelezi wesu. (Intembauzyo 73:28; Bala Tusimpi 27:11.) Munyika oomuno mbache loko bantu baswiilila Leza. Nichoonzyo kuti teenguwe pe uliikutonga nyika. Pesi ikuti kakutali Leza, ani mpo ngwani?\nNGWANI ULIIKWEENDELEZYA NYIKA?\nKaansinga maami oonse taakali aaSaatani, wakali kunookonzya na kwaapa Jesu?\n11, 12. (a) Twiiyaanzi atala achisyomezyo chaSaatani kuli Jesu? (b) Ngaali magwalo aatondeezya kuti Saatani, nguwe weendelezya nyika yoonse?\n11 Jesu wakamuzi loko ulikweendelezya nyika. Muli chiimwi chindi, Saatani “wakamutondezya zisi zyoonse zyanyika abulemu bwazyo.” Mponya Saatani wakasyomezya Jesu kuti: “Ezi zyoonse ndakupa, kuti wafugama akundikomba.” (Matayo 4:8, 9; Luka 4:5, 6) Libuzye kuti, ‘Kaansinga bwaami oobu teebwakali bwaSaatani, wakali kunookonzya na kubupa Jesu?’ Peepe. Imfulumende zyoonse nzizya Saatani.\n12 Ulakonzya kugamba kuti: ‘Saatani nga ulaba biyeni mwaami wanyika eeyi? Tee Jehova Leza Singuzuzyoonse na wakalenga zintu zyoonse?’ (Ciyubunuzyo 4:11) Nisimpe kuti nguwe, pesi Jesu wakakubika antanganana kuti Saatani “mwami wenyika ino.” (Johane 12:31; 14:30; 16:11) Mwaapostolo Paulo wakaamba Saatani Diabolosi kuti “leza wabweende bwazintu obuno.” (2 BaKorinto 4:3, 4, NW) Alimwi mwaapostolo Johane wakalemba kuti “nyika yoonse ili mumaanza aamubi.”—1 Johane 5:19, NW.\nINYIKA YASAATANI IYOONYONYOONWA BIYENI?\n13. Nkaamboonzi nituyanda nyika mpya?\n13 Nyika eeyi yamena menyo. Tuliikubona nkondo, kutalulamisya, kulidunda, alimwi akutilwa kwabulowa. Bantu tabakonzyi kumana mapenzi aaya nikuba kuti beezya biyeni. Pesi lino-lino Leza uyoogwisya bubi aanyika munkondo yakwe yaAmagedoni, akubweedezya nyika mpya ilaabululami.—Ciyubunuzyo 16:14-16; langa Makani Aakumamanino 10.\n14. Ngwani Leza ngwaakasala kuti abe Mwaami waBwaami bwakwe? IBbayibbele lyakaambilizyaanzi atala aJesu?\n14 Jehova wakasala Jesu Kristu kuba Mwaami wamfulumende Yakwe yakujulu, naa Bwaami. Minyaka miingi yakiinda chiindi, iBbayibbele lyakaambilizya kuti Jesu uyoolela kali “Mwami waluumuno” akuti imfulumende yakwe tiikamani pe. (Isaya 9:6, 7) Jesu wakayiisya basikumutobela kuti bakombele mfulumende eeyi aawo naakati: “Abuze Bwami bwako. Alucitwe luyando lwako, ansi ano mbubonya mbuli kujulu.” (Matayo 6:10) Muchaandano 8, tuyooyiiya nzila mbayoogwisya mfulumende zyanyika. (Bala Daniele 2:44.) Mpawo Bwaami bwaLeza buyoochincha nyika kuba Paradayizi mbotu loko.—Langa Makani Aakumamanino 11.\nNYIKA MPYA YABAAFWIIFWI!\n15. “Nyika mpya” niinzi?\n15 IBbayibbele lisyomezya kuti: “Swebo tulangila ijulu ipya anyika mpya,” alimwi “mulinzizyo momukala bululami.” (2 Petro 3:13; Isaya 65:17) Chimwi chiindi ikuti iBbayibbele kalyaamba atala “anyika,” nga lyaambuula atala abantu bakkala munyika. (Matalikilo 11:1) Baluleme naa kuti “nyika mpya” zyaamba bantu boonse baswiilila Leza alimwi bakalongezegwa anguwe.\n16. Nchipegoonzi chigambya Leza nchayoopa aabo bayookkala munyika yakwe mpya, alimwi niinzi nchitweelede kuchita kuti tukajane chipego eechi?\n16 Jesu wakasyomezya kuti aabo bayookkala munyika mpya yaLeza bayoopegwa “buumi butamani.” (Marko 10:30) Tweelede kuchitaanzi kuti tukajane chipo eechi? Bala muli Johane 3:16 a 17:3 kuti ujane nsandulo. Lino atulange Bbayibbele nzilyaamba atala abuumi mbubunobede muParadayizi aanyika.\n17, 18. Tuzi biyeni kuti kunooli luumuno koonse-koonse munyika akuti tuyoolimvwa katukwabilidwe?\n17 Bubi, nkondo, milandu, alimwi akutilwa kwabulowa tazichikabiwo pe. Takukabi lubo pe basizibi aanyika. (Intembauzyo 37:10, 11) Leza uyoomaninsya “nkondo mane kusikila kumamanino aanyika.” (Intembauzyo 46:9; Isaya 2:4) Nyika iyoozula bantu bayanda Leza alimwi bamuswiilila. Kuyooba luumuno kukabe kutamani.—Intembauzyo 72:7.\n18 Bantu baJehova bayoolimvwa kabakwabalilidwe. Muchiindi chaBbayibbele, maIsrayeli nibakali kuswiilila Leza, bakakkede kabotu nkaambo wakali kubakwabilila. (Levitiko 25:18, 19) Muparadayizi, taakwe chintu chiyootuyoosya pe. Tuyoolimvwa katukwabilidwe!—Bala Isaya 32:18; Mika 4:4.\n19. Nkaamboonzi nitulaachoonzyo kuti kunooli chakulya chiingi munyika mpya yaLeza?\n19 Kuyooba mawunda-mawunda aazyakulya. ‘Maila avule ansi, Ayoome atala lyazilundu.’(Intembauzyo 72:16) Unooli Jehova, “Leza wesu, watulongezya,” alimwi “nyika yapa micelo yayo.”—Intembauzyo 67:6.\n20. Tuzi biyeni kuti nyika izooba paradayizi?\n20 Inyika yoonse iyooba paradayizi. Bantu bayoobaa maanda mabotu amyuunda. (Bala Isaya 65:21-24; Ciyubunuzyo 11:18.) Nyika yoonse inooli mbotu mbuli muunda waEdeni mbuwaakabede. Jehova uyootupa zyoonse nzituyanda. IBbayibbele limwaamba kuti: “Ulafumbatula ijanza lyako, ulakutya kusukama kwabaumi boonse.”—Intembauzyo 145:16.\n21. Tuzi biyeni kuti kunooli luumuno aakati kabantu abanyama?\n21 Kunooli luumuno aakati kabantu abanyama. Banyama tabachikalumi naa kuti kuyoosya bantu lubo pe. Bana baniini bayoolimvwa kabakwabilidwe, nikuba kubaa fwiifwi abanyama bayoosya mazuba aano.—Bala Isaya 11:6-9; 65:25.\n22. Jesu uyoobachitilaanzi aabo bachiswa?\n22 Taakwe uuchiyoochiswa pe. Chiindi Jesu naakali aanyika, wakaponia bantu biingi. (Matayo 9:35; Marko 1:40-42; Johane 5:5-9) Mbuli Mwaami waBwaami bwaLeza, Jesu uyooponia bantu boonse. Taakwe uutakaambe kuti: “Ndaciswa.”—Isaya 33:24; 35:5, 6.\n23. Leza uyoobachitilaanzi aabo bakafwa?\n23 Bakafwa bayoopona lubo. Leza usyomezya kuti uyoobusya mamiliyoni aabantu bakafwa akuti bakapone kukabe kutamani. “Kulaba kubuka kwabafu, akwabaluleme akwabataluleme.”—Bala Johane 5:28,29; Incito 24:15.\n24. Ulimvwa biyeni kuyookkala munyika yaparadayizi?\n24 Toonse tuli aacheelelo chakusala. Tulakonzya kusala kwiiya atala aJehova akumubelekela, naa kuti tulakonzya kuchita kufumbwa nzituyanda. Ikuti twasala kubelekela Jehova, tulakonzya kubaa buumi bubotu kunembo. Atwiiye zyiingi atala aJesu Kristu anzila mbayoopa kuti zisyomezyo zibotu zyaLeza zizuzikizigwe.\nKASIMPE 1: LEZA WAKATULENGA KALAA MAKANZE\n“Balulami bayookona nyika, bayookala alinjiyo lyoonse.”—Intembauzyo 37:29\nLeza ulaamakanzeenzi atala abantu?\nLeza wakali kuyanda kuti mpuli zichite kuti nyika ibe paradayizi akuti zilanganie banyama.\nIsaya 46:9-11; 55:11\nLeza uyoochita nzyaakasyoomezya alimwi taakwe chiyoomulesya pe.\nKASIMPE 2: TWAAMBO TUPEDE KUTI BUUMI BUYUME\n‘Nyoonse ili mumaanza aamubi.’—1 Johane 5:19\nNgwani uulikweendelezya nyika?\nJesu wakaamba kuti Saatani nguumweendelezi wanyika.\nSaatani wakayanda zintu zyakatali zyakwe.\nMatalikilo 2:17; 3:1-6\nSaatani wakeena Eva, mpawo Adamu aEva bakaleka kuswiilila Leza mukuya kwachiindi zyakapa kuti bafwe.\nBaRoma 3:23; 5:12\nTulafwa nkaambo twakakona chibi kuzwa kuli Adamu.\n2 BaKorinto 4:3,4\nSaatani nguulikweena bantu.\nKASIMPE 3: BWAAMI BWALEZA BUYOOMANINSYA MAPENZI\n“Abuze Bwami bwako. Alucitwe luyando lwako ansi ano.”—Matayo 6:10\nBwaami bwaLeza buyoogwisya mfulumende zyanyika zyoonse.\nLeza uyoonyonyoona nyika eeyi mbi lyaArmagedoni.\nJehova wakasala Jesu kuba Mwaami wamfulumende Yakwe yakujulu. Alubo Jesu uyooyendelezya nyika yoonse.\nKASIMPE 4: BWAAMI BWALEZA BUYOOCHITA KUTI NYIKA IKABE PARADAYIZI\n“Ulafumbatula ijanza lyako, ulakutya kusukama kwabaumi boonse.”—Intembauzyo 145:16\nBwaami bwaLeza buyootuchitilaanzi?\nNkondo, milandu, azyakulwana zyoonse ziyoomana.\nIsaya 32:18; 65:21-24\nMunyika mpya, bantu boonse bayoobaa maanda amyuunda mibotu alimwi bayoopona muluumuno.\nKuyooba zyakulya zyiingi.\nKuyooba luumuno aakati kabantu abanyama.\nIsaya 33:24; Incito 24:15\nTaakwe utakachiswe, alimwi bakafwa bayoopona lubo.\nMakanzeenzi Leza Ngalaawo Atala Andiswe?\nCHAANDANO 1 Leza Ngwani?\nCHAANDANO 2 IBbayibbele—Ndibbuku Lizwa Kuli Leza\nCHAANDANO 3 Makanzeenzi Leza Ngalaawo Atala Abantu?\nCHAANDANO 4 Jesu Kristu Ngwani?\nCHAANDANO 5 Chinunuzyo—Chipo Chipati Chizwa Kuli Leza\nCHAANDANO 6 Nkuukuli Nkutuya Kuti Twafwa?\nCHAANDANO 7 Kuyooba Kubusigwa!\nCHAANDANO 8 Bwaami bwaLeza Niinzi?\nCHAANDANO 9 Mamanino Aanyika Abaafwiifwi Na?\nCHAANDANO 10 Kasimpe Atala Abangelo\nCHAANDANO 11 Nkaamboonzi Nikuli Mapenzi Miingi Oobu?\nCHAANDANO 12 Nga Ulachita Biyeni Kuti Ube Mweenzinyina WaLeza?\nCHAANDANO 13 Lemeka Chipo Chabuumi\nCHAANDANO 14 Impuli Yanu Ilakonzya Kubotelwa\nCHAANDANO 15 Inzila Iili Njiyo Yakukomba Leza\nCHAANDANO 16 Sala Kukomba Leza\nCHAANDANO 17 Nkombyo Nchilongezyo\nCHAANDANO 18 Ndeelede Kupeda Buumi Bwangu Na Kuli Leza Kwiinda Mukubbabbatizigwa?\nCHAANDANO 19 Kkala Kuli Aafwiifwi AJehova\nText Sala naa uyanda kukkopa zyakamwayigwa zilekkodedwe IBbayibbele Nga Lilatuyiisyaanzi?\nAudio Sala naa uyanda kukkopa zyakuswiilizya zyakalekkodwa IBbayibbele Nga Lilatuyiisyaanzi?


Levitiko 14 IBBAIB63 - Lino Jehova wakaambila Musa - Bible Search\nLevitiko 13 Levitiko 15\nMulao wakusalazigwa hzeasicinsenda\n1Lino Jehova wakaambila Musa kuti, 2-Ngooyu mulao wasicinsenda mubuzuba bwakusalazigwa kwakwe. Aletwe kumupaizi. 3Lino mupaizi ainke anze lyamunzi, amubone. Na mupaizi wabona kuti bulwazi bwacinsenda bwamana mumuntu oyo, 4-mupaizi alailile kuti aletelwe tuyuni tusalala tobile azisamu zyakedari aboya busalala pyu amusamu wahisopo. 5Lino mupaizi alailile kuti kamwi katuyuni kajayigwe mucibiya cabulongo atala lyamaanzi aaenda. 6Bamana obo, abweze kayuni kacipona antoomwe azisamu zyakedari aboya busalala pyu amusamu wahisopo, anike zintu ezi akayuni kacipona mubulowa bwakayuni kajayidwe atala lyamaanzi aaenda, 7-asansaile ziindi zili musanu azibili amuntu oyo uusalazigwa cinsenda, aboobo ulamusalazya. Lino kayuni kacipona akaleke kainke musokwe bwaangulukide. 8-Elyo muntu uusalazigwa asanzye zyakusama zyakwe, anyoole boya bwakwe boonse, asa mbe mumaanzi, asalale. Amana kucita obo, anjile mumunzi, pele akale anze lyacilao cakwe mazuba aali musanu aabili. 9Lino mubuzuba bwamusanu aabili agele masusu oonse aamutwe wakwe; acalo cilezu cakwe azikoye zyakwe, zyoonse azigele amasusu aakwe oonse. Amana obo, asanzye zyakusama zyakwe, asambe kumubili wakwe amaanzi, asalale.\n10-Lino mubuzuba bwamusanu aatatu abweze tubelele tweenze tobile tutakwe kampenda, akabelele katumbe komwe kali amwaka omwe katakwe kampenda, acipaizyo cabusu cazipanzi zyotatwe zyakumi zyalusuwo lwabusu bunante bukandidwe amafuta, ansazi yomwe yamafuta. 11Elyo mupaizi uumusalazya abike muntu uusalazigwa azintu ezi kunembo lya-Jehova kumulyango watente lyambunganino. 12-Lino mupaizi abweze kamwi kagutu, akatuule, kabe cituuzyo camilandu, antoomwe ansazi yamafuta, aziyumbe, zibe cipaizyo cakuyumba kubusyu bwa-Jehova. 13-Ajaye kagutu nkukonya oko nkobajayila cipaizyo cazibi acipaizyo citentwa, nkokuti mubusena busalalisya, nkaambo cipaizyo camilandu cili mbubonya mbuli cipaizyo cazibi, ncecamupaizi, ncecintu cisalalisya loko. 14-Lino mupaizi akombole bulowa bwacipaizyo camilandu, abike kumpela yakutwi kwalulyo kwayooyo uuli mukusalazigwa akucaala cajanza lyakwe lyalulyo akucaala cakukuulu kwakwe kwalulyo. 15Alimwi mupaizi aungule mafuta aamunsazi, atile mujanza lyakwe lyalumwesi. 16Lino mupaizi atompe amunwe wakwe walulyo mu mafuta aali mujanza lyakwe lyalumwesi, asansaile mafuta amunwe wakwe ziindi zili musanu azibili kubusyu bwa-Jehova, 17-Elyo mafuta aasyaala mujanza lyakwe akombole amwi akwaalamba ampela yakutwi kwalulyo kwayooyo uusalazigwa, akucaala cajanza lyakwe lyalulyo, akucaala cakukuulu kwakwe kwalulyo, atala lyabulowa bwacipaizyo camilandu. 18-Amafuta aacisyeede mujanza lyamupaizi aananike amutwe wayooyo uusalazigwa. Aboobo mupaizi ulamanya milandu yakwe kubusyu bwaJehova. 19Amana obo, mupaizi atuule cipaizyo cazibi kuti amanye milandu yayooyo uusalazigwa busofwi bwakwe, Musule ajaye cipaizyo cakutenta. 20Lino mupaizi atuule cipaizyo cakutenta acipaizyo cabusu acipaililo. Aboobo mupaizi ulamumanina milandu yakwe, kuti asalale.\n21-Pele na wacetaala, aboobo takonzyi kujana imbono zili obo, abweze kabelele komwe, kabe cipaizyo camilandu cakuyumba cakumanya milandu yakwe, acipanzi cakumi calusuwo lwabusu bunante bukandidwe amafuta, cibe cipaizyo cabusu, ansazi yamafuta. 22-Alimwi abweze inziba zyobile nanka bana bobile bankwilimba, kufumbwa ncakonzya kujana, imwi ibe cipaizyo cazibi aimwi ibe cipaizyo cakutenta. 23Azilete mubuzuba bwamusanu aatatu, kuti asalazigwe. Azilete kumupaizi kumulyango watente lyambunganino kubusyu bwa-Jehova. 24Lino mupaizi abweze kabelele kacipaizyo camilandu, ansazi yamafuta, aziyumbe, zibe cipaizyo cakuyumba, kubusyu bwa-Jehova. 25-Amana obo, ajaye kabelele kacipaizyo camilandu. Lino mupaizi akombole bulowa bwacipaizyo camilandu, alambe kumpela yakutwi kwalulyo kwayooyo uusalazigwa, akucaala cajanza lyakwe lyalulyo, akucaala cakukuulu kwakwe kwalulyo. 26Amafuta, mupaizi aungule mujanza lyakwe lyalumwesi. 27Lino mupaizi atompe amunwe wakwe walulyo mumafuta aamujanza lyakwe lyalumwesi, asansaile ziindi zili musanu azibili kubusyu bwa-Jehova. 28-Alimwi mupaizi akombole mafuta aamujanza lyakwe, alambe kumpela yakutwi kwalulyo kwayooyo uusalazigwa, akucaala cajanza lyakwe lyalulyo, akucaala cakukuulu kwakwe kwalulyo, atala lyabulowa bwacipaizyo camilandu. 29Amafuta aasyeede mujanza lyamupaizi, aatile amutwe wayooyo uusalazigwa, kuti amanye milandu yakwe kubusyu bwa-Jehova. 30-Lino atuule imwi yanziba, na umwi wabana bankwilimba, kufumbwa ncakonzya kujana. 31Kufumbwa ncakonzya kujana, atuule imwi ibe cipaizyo cazibi aimwi ibe cipaizyo cakutenta, antoomwe acipaizyo cabusu, aboobo mupaizi ulamanya milandu yayooyo uusalazigwa kubusyu bwa-Jehova. 32Ngooyo mulao wayooyo uujisi bulwazi bwacinsenda, kufumbwa mucete uutakonzya kujana zintu zyeelede zyakusalazigwa kwakwe.\n33Lino Jehova wakaambila Musa a-Aroni kuti, 34-Mwaakusika kucisi ca-Kanana, cisi ncensi mupe kuti mucivube, na ndabika bulwazi bwacinsenda muŋanda yamucisi canu, 35-mwiniŋanda aboole kuzooambila mupaizi kuti, Ndayeeya kuti kwaboneka bulwazi muŋanda yangu. 36-Lino mupaizi alailile kuti sansi bagwisye zyoonse muŋanda, mupaizi natanasika kuzoobona bulwazi, kuti zintu zyoonse zyamuŋanda zitasofwaazigwi. Bamana obo, mupaizi asike kuzoobona iŋanda, 37abone bulwazi mbobubede. Na wabona kuti bulwazi mobuli mumalambo aaŋanda, alimwi bulijisi mifolo iisia-sia na iisalala, alimwi buboneka kubbookela kwiinda bulambo bumwi, 38mupaizi azwe muŋanda, kumulyango waŋanda, ajale iŋanda mazuba aali musanu aabili. 39Lino mubuzuba bwamusanu aabili mupaizi aboole lwabili kukubona. Na wabona kuti bulwazi buciya buyandilila mumalambo aaŋanda, 40-mupaizi alailile kuti bagwisye mabwe ayo aajisi bulwazi, baasowele anze lyamunzi mubusena busofweede. 41Lino alailile kuti iŋanda ipalwe mukati kumabazu oonse, nkabela zipalo nzebapala bazisowele kubusena busofweede anze lyamunzi. 42Lino babweze mabwe ambi, baabike mucimanga camabwe ayo; alimwi abweze bulongo bumbi bwakuziluluzya iŋanda.\n43Lino na bulwazi bwaboneka alimwi muŋanda, musule lyakugwisya mabwe amusule lyakupala alyakuzilulula, 44-mupaizi ainke kuyoobona. Na wabona kuti bulwazi bucibuka muŋanda, ncecinsenda cibi camuŋanda. Ilisofweede. 45Lino amwaye iŋanda amabwe aayo azisamu zyayo abulongo bwayo boonse, azitole anze lyamunzi kubusena busofweede. 46-Nkabela kufumbwa muntu uunjila muŋanda niijalidwe ulasofwaala mane kusikila kumagoko. 47Amuntu uuona muŋanda asanzye zyakusama zyakwe; amuntu uulida muŋanda alakwe asanzye zyakusama zyakwe.\n48-Pele mupaizi asika kuzoobona iŋanda, na wabona kuti bulwazi tabuciyandilili muŋanda kusule lyakuzilululwa, mupaizi aambe kuti iŋanda ilasalala, nkaambo bulwazi bwapona. 49Lino kukusalazya iŋanda abweze tuyuni tobile, azisamu zyakedari, aboya busalala pyu, amusamu wahisopo. 50Ajaye kamwi kayuni mucibiya cabulongo atala lyamaanzi aaenda. 51-Lino abweze zisamu zyakedari amusamu wahisopo aboya busalala pyu akayuni kacipona, azinike mubulowa bwukayuni kajayidwe, amumaanzi aaenda muŋanda ziindi zili musanu azibili. 52Aboobo ulasalazya iŋanda abulowa bwakayuni amaanzi aaenda akayuni kacipena azisamu zyakedari amusamu wahisopo aboya busalala pyu. 53Elyo kayuni kacipona akaleke, kazwe mumunzi, kaye musokwe. Mbuboobo mbweelede kumanya milandu yaŋandayisalale.\n54-Mbuubede mulao wabulwazi bwacinsenda, abwacipele, 55-abwacinsenda camulizyakusama na camuŋanda, 56-abwakuzimba kwalukanda nanka bwatukoto-tukoto nanka bwatubata, 57-kuzibwe cintu na cilasalala na cilisofweede, Mbuubede mulao wacinsenda.


Ncinzi Cicitika Muntu Afwa?\nAMUBALE MU Abkhaz Afrikaans Albanian Amharic Arabic Argentinean Sign Language Armenian Aukan Austrian Sign Language Azerbaijani Azerbaijani (Cyrillic) Baoule Bassa (Cameroon) Bassa (Liberia) Batak (Karo) Batak (Simalungun) Batak (Toba) Bicol Boulou Cambodian Carib Cebuano Chichewa Chilean Sign Language Chinese (Traditional) Chinese Mandarin (Simplified) Chinese Sign Language Chitonga Costa Rican Sign Language Croatian Croatian Sign Language Cuban Sign Language Czech Czech Sign Language Danish Douala Dutch Dutch Sign Language Ecuadorian Sign Language Efik English Estonian Ewe Faroese Fijian Filipino Sign Language Finnish Finnish Sign Language Frafra French Futuna (East) Ga Garifuna Georgian German Sign Language Ghanaian Sign Language Greek Greek Sign Language Greenlandic Guarani Guatemalan Sign Language Haitian Creole Hausa Hebrew Hiligaynon Hmong (White) Hungarian Hungarian Sign Language Iban Iloko Indonesian Indonesian Sign Language Isoko Italian Italian Sign Language Japanese Japanese Sign Language Kinyarwanda Kirghiz Kisi Korean Krio Kwanyama Laotian Latvian Lhukonzo Lithuanian Luganda Luo Malagasy Mam Mapudungun Mauritian Creole Mbunda Medumba Mexican Sign Language Mizo Mozambican Sign Language Nahuatl (Guerrero) Navajo Ndebele (Zimbabwe) Nengone Nepali New Zealand Sign Language Nias Niuean Norwegian Norwegian Sign Language Nzema Oromo Ossetian Panamanian Sign Language Paraguayan Sign Language Persian Peruvian Sign Language Polish Portuguese Portuguese Sign Language Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Romanian Sign Language Romany (Northern Greece) Romany (Southern Greece) Runyankore Russian Russian Sign Language Rutoro Sarnami Serbian (Cyrillic) Serbian (Roman) Setswana Seychelles Creole Shona Shuar Sidama Sinhala Slovak Slovenian Solomon Islands Pidgin Spanish Spanish Sign Language Swedish Swedish Sign Language Tagalog Tahitian Tatar Thai Thai Sign Language Tigrinya Tojolabal Tongan Totonac Tsonga Turkmen Tuvaluan Twi Tzotzil Ukrainian Urdu Urhobo Uzbek Uzbek (Roman) Venda Wallisian Wayuunaiki Wolaita Wolof Xhosa Yoruba Zande Zapotec (Lachiguiri) Zulu\nIlufwu nkutaba muumi. Lufwu luli mbuli ŋonzi zinji kapati. (Johane 11:11-14) Ibafwide tabakonzyi kumvwa akubona akwaambaula nokuba kucita cintu cimbi cili coonse. (Mukambausi 9:5, 10) Cikombelo cakubeja ciyiisya kuti ibafwide baunka kunyika yamizimo ikuyookkalaa basikale. Eco teensi nceliyiisya Bbaibbele pe.\nIbafwide tabakonzyi kutugwasya alimwi tabakonzyi kutucisa pe. Cilidumide kapati ikubona bantu kabacita zilengwa zimwi nzyobasyoma kuti zikkomanisya baabo ibafwide. Eci cilamucima loko Leza nkaambo ciyeeme aanjiisyo ya Saatani imwi yakubeja. Nobaba baabo ibafwide kunyina nocinga cabakkomanisya, mbwaanga tabaponi pe. Tatweelede kuyoowa naa kukomba bantu bafwide. Tweelede kukomba buyo Leza.—Matayo 4:10.\nBafwide bayoopona alimwi. Jehova uyoobabusya ibafwide kuti bakapone anyika yaparadaiso. Iciindi eco cakucita boobo cicili kumbele. (Johane 5:28, 29; Incito 24:15) Leza ulakonzya kubusya baabo ibafwide mbubwenya mbomukonzya kubusya muntu uuli mutulo.—Marko 5:22, 23, 41, 42.\nImuzeezo wakuti tatufwi ninjiisyo yakubeja iyakamwaigwaa Saatani Diabolosi. Saatani amadaimonaakwe bacitya kuti bantu kabayeeya kuti myuuya naa mizimo yabantu bafwide icipona alimwi njiileta malwazi amapenzi aambi. Saatani ulabeena bantu munzila zinji, zimwi ziindi ulacita obo kwiinda muziloto azilengaano. Jehova ulabasinganya bantu ibasoleka kwaambaulaa bantu bafwide.—Deuteronomo 18:10-12.\nBwiinguzi bwamu Bbaibbele kumubuzyo ooyu bulapa bulangizi alimwi bulaumbulizya.


Bbaibbele—Sena Masimpe ‘Lyakasololelwa a Leza’?\nMAKANI AAYEEME AMUTWE UULI ACIVWUMBYO | SENA BBAIBBELE MUBWINI LYAKAZWA KULI LEZA?\nBbaibbele—Sena Masimpe ‘Lyakasololelwa a Leza’?\nSENA mulasyoma kuti Bbaibbele lyakazwa kuli Leza? Naa sena muyeeya kuti ndibbuku lijisi buyo mizeezo yabantu?\nNobaba baabo balyaamba kuti Mbanakristo bazumanana kukazyanya kujatikizya makani aaya. Mucikozyanyo, mu 2014 buvwuntauzi ibwakacitwa ku United States bwakatondezya kuti bunji bwabaabo balyaamba kuti Mbanakristo bakazumina kuti “Bbaibbele kuli mboliswaangene a Leza munzila imwi.” Kulubazu lumwi, akati kabantu bosanwe ibakabuzyigwa-buzyigwa muntu omwe wakaamba kuti Bbaibbele ulibona kuti ndibbuku “lyatwaano twansiku, lyamakani aakaindi, alimwi amilawo yakalembwa abantu.” Eeci citondezya kuti bantu banji balikatazyidwe kujatikizya nkolyakazwa Bbaibbele nokuba kuti Bbaibbele lyaamba kuti “Magwalo oonse akasololelwa a Leza.” Aboobo, cakusaanguna atuzyibe ncaapandulula majwi aakuti “magwalo oonse akasololelwa a Leza.”—2 Timoteyo 3:16.\n“MAGWALO OONSE AKASOLOLELWA A LEZA”—INO MAJWI AAYA APANDULULA NZI?\nBbaibbele lijisi mabbuku masyoonto-syoonto aali 66, alo aakalembwa abalembi babalilwa ku 40 kwamyaka iinda ku 1,600. Pele kuti naa Bbaibbele lyakalembwa aabantu, ino mbuti mbolikonzya ‘kusololelwa a Leza’? Mubufwaafwi, majwi aakuti “akasololelwa a Leza” apandulula kuti mulumbe uuli mu Bbaibbele wakazwa kuli Leza. Bbaibbele lyaamba kuti: “Bantu bakaambaula zyakazwa kuli Leza kwiinda mukusololelwa amuuya uusalala.” (2 Petro 1:21) Munzila imwi, Leza wakabelesya nguzu zyakwe zitalibonyi, muuya uusalala, kubaambila mulumbe wakwe balembi bamabbuku aamu Bbaibbele. Eeci cilakonzya kukozyanisyigwa amuntu simakwebo iwaambila mulembi wakwe majwi ngayelede kulemba mulugwalo. Mulembi walugwalo tali yooyo uulemba, pele nguyooyo iwaamba majwi aayelede kulembwa.\nBamwi balembi ba Bbaibbele bakali kwaambilwa buya mulumbe wa Leza cacigaminina kwiinda mumungelo. Bamwi bakali kubona zilengaano kuzwa kuli Leza. Ziindi zimwi, Leza wakali kubaambila mulumbe wakwe kwiinda muziloto. Zimwi ziindi Leza wakali kubazumizya balembi ba Bbaibbele kubelesya majwi aabo ikulemba mulumbe wakwe, nokuba boobo zimwi ziindi wakali kubaambila majwi aagaminide. Munzila zyoonse eezyi, balembi bakalemba mizeezo ya Leza kutali mizeezo yabo.\nIno inga twasinizya buti kuti Leza nguwakali kubasololela balembi ba Bbaibbele? Amulange-lange bumboni botatwe ibusinizya kuti Leza nguwakalemba Bbaibbele.


Lucengo lwa Kubambulula Lusyomo: Kupelengusya Cisinshimi Kwayambukila Basikutongooka Print\nLucengo lwa Kubambulula Lusyomo: Kupelengusya Cisinshimi Kwayambukila Basikutongooka\nIbbuku lyokwa Daniele litaliboteli, ndimwi akataa mabbuku aacishinshimi mu Mangwalo woonse. Eelyo Ciyubunuzyo, nocibalwa kabotu-kabotu mpoonya akweezyekanya antoomwe abbuku lya Daniele, kuli tusimpe tusongwaazya busongo bwamuntu tuzwa mumabbuku obile aaya! Bantu banjaanji bakatonkomana kubala kwa mawoola manjaanji kuti bazubulule cintu ciimimina cibumbwa calubulo, banyama bakankamika, alimwi amulimo wa Mvwiki zili makumi ciloba mu Cishinshimi. Kuli bupanduluzi bunjaanji, pele “kunyina cishinshimi ca Mangwalo cilaa busanduluzi busisidwe” pe (2 Petulo 1:20). Swebo tweelede kulekela Bbaibbele kuti lilisandulule lwalyo lini. Kutegwa acite boobo, muntu weelede kutalisya kubala cilembedwe kale:\n“Kulipimidwe nsondo zili makumi aali musanu aabili kubantu bako akumunzi uusalala, kuti insotoko zimane azinyonyoono zimwaigwe. Akuti milandu yacibi ilobelele, akuleta bululami buteeli; Kujala cilengaano acishinshimi; Akuti busena busalalisya bunanikwe. “Lino uleelede kuzyiba akumvwisisya, Kuti kuzwa kuciindi camulazyo wakubusya awakuyakulula Jelusalema kusikila aciindi cakusika kwa mwanaa Mwami Messiah uunanikidwe, kuyooba mvwiki zili makumi musanu azibili. Lino mumvwiki zili makumi aali musanu alimwi amvwiki zyobile, munzi uuyooyakululwa, uyooba amigwagwa amufolo wakuukwabilila muziindi zyamapenzi. Zimane mvwiki zili makumi aali musanu alimwi azibili, Messiah uunanikidwe uyoonyonyoonwa, cakubula sikulya zina, Nkabela bantu bamwami uuboola bayoonyonyoona munzi acikombelo. Izambangulwe liyooba ndeliyooumanizya, alimwi kuyooba nkondo mane kusikila kumamanino. Insaalo zilibikidwe. Lino walo uyootanga cizuminano ciyumu abantu banji mumvwiki yomwe, alimwi mucisela camvwiki yomwe uyoolesya zipaizyo azituuzyo. Nkabela Walo sikusaala uyooboola amababa aazisesemyo, mane lumwi mamanino aabikidwe akacitilwe sikusaala.” Daniele 9:24-27\nCilisalede kuti eeci cibeela coonse caambilizya muntu ngweenya omwe buyo, Yahushua. Tacili cintu camaanu kuti inga kwatalika kwaambwa muntu uumwi waandeene akataa kaambo, akwaambilizya simukazya kristu.\nNkamu ya WLC ilanganya zintu zyaacitika kale mumisela yoonse kusikila ciindi cino mukuteelela Cishinshimi ca Mvwiki zili 70. Mumajwi amwi, ooku nkokwaamba kuti, “Mvwiki zili makumi ciloba” zyakacitika kale mumulongo waciindi wakainda musyule lyesu.1 Aboobo, kusalazya makani, eezi mvwiki zili 70 zyacishinshimi, tazyeelene amvwiki zili 70 zilaa mazuba aali ciloba yomwe-yomwe pe. Kweendelanya abulembedwe mu Myeelwe 14:33 amu Ezekiya 4:4-5, ciindi ca Cishinshimi cilipimidwe mumazuba pele cibalilwa mumyaka. Aboobo, Mvwiki zya Cishinshimi zili 70 zileelene a Mazuba Aacishinshimi aali 490, aayo mazuba mubwini myaka iili 490. Aboobo, kulangila cishinshimi eeci akuceendelanya kuzintu zyamisela, inga myaka iili 490 yabalilwa Bana ba Israyeli. “Malailile aakatuminwa kubambulula akuyakulula munzi wa Jelusalema” akacitika mumwaka wa 457 BC. Langa cilembedwe muli Ezra 7. Mumvwiki zitaanzi zili 7 (myaka iili 49), Jelusalema wakayakululwa akumanizya kubambululwa mu 408 BC. Mpoonya mvwiki zili 62 (myaka iili 434) yakatobela kuzwa waawo, kusikila Yahushua naakabbizyigwa mu 27 AD, akutalika mulimo Wakwe anyika. Akataa mvwiki iicaalizya ya 69th naa myezi iili 7 yacishinshimi, Yahushua wakapangana cizuminano cipya a Bana ba Isilayeli. Kukankaminwa Kwakwe mumyaka iili 3 ½ kwakatonkela ciindi cashinshimi kuya kumyaka iicaalizya iili 7 akumanina mu 31 AD, eelyo zyoonse zituuzyo azipaizyo nizyakalekela limwi kuumpwa acipaililo (Mateyo 27:51; Maako 15:38). Mpoonya kumamanino aamyaka iili 3 ½ , eelyo Stephen naakajaigwa kuumwa mabwe mu 34 AD, eeco ciindi ncobakapimidwe Bana ba Isilayeli cakagola, cizuminano cakazuzikwa, lino Mulumbe wakatalika kuya kuli Banamasi. Cisyomyo ca Mwami Yahuwah kuli Abrahamu cakasika mpocaazuzikwa. Cisyomyo Cakwe kuli Adamu a Eve cakacitika. Walo wakamanizya cibeela Cakwe mucizuminano eeco. Nokuba kuti aayo teesyi ngamakani aacibalo eeci, kweelede kubonwa kuzwa waawo kuya kumbelaa misela kuti, Bana ba Isilayeli, nkaambo kakukaka cizuminano eeco amicito yakusofwaazya bupaizi bwabo, TIIBAKACILI bantu basale baandeene bokwa Yahuwah pe.\nKutolwa Kujulu Kakwiina Kufwa\nMukulaba Kwa Liso Camaseseke:\nCilwanyo Ca Saatani Camaseseke\nMuntu umwi inga wayeeyela kuti, kulanga buyo ciindi cilamfu boobu eeci, ooku kuteelela “mvwiki zili 70” inga kwaba kuteelela boonse bana Kristu nkobeelede kuzyiba. Alimwi kuti yebo nooli kupona mumazuba aabaapositolo, inga walulama kuyeeyela boobo. Baapositolo abamwi basyaalizi muciindi eeco, mbuli ba Waldensiani, bakalijatilide kukuteelela makani oobo. Nokuba boobo, Bupoopo bwakatalika kuyaakubaa nguzu zyabweendelezi atalaa nyika, antoomwe a kusandulula Mangwalo munzila yabumpelenge. Daniyeli a Ciyubunuzyo bakashinshima kuti nguzu zya simukazya Kristu ziyoosimpilwa munguzu zyabupaizi amfulumende antoomwe. Bakatalika kweendelezya lusyomo lwabantu atalaa nyika akuvwunikila nyika kunsaa mudima bupaizi bwa lweeno kwamyaka iili 1260 – “ziindi, ciindi, akwiinda akati ciindi comwe” (Daniyeli 7:25, 12:7; Ciyubunuzyo 12:14; azimwi zinjaanji) Kwakali bamwi bana Kristu bamasimpe munyika zyakali kulaale, mbuli ba Waldensiani, aabo bakalaa lusyomo lwa Bwaapositolo Bana Kristu, pele eeco cakabaletela kupenzyegwa kapati kuzwa ku Cikombelo ca Loma.\nMbuli ciindi cakapimidwe bweendelezi bwa Poopo waku Loma nicakali kuya kumamanino, alwalo luzyibo lwaciimo cini capoopo mbuli keja kasyoonto ka bbuku lya Daniyeli anguzu zya simukazya-kristu, zyakatalika kulibonya antangalala. BOONSE basololi bambungano Zibambulula lusyomo abantu bakali kusyoma, bakalizyi alimwi bakali kukambauka kabacenhezya bantu ku nguzu zya munzi wa Loma wa Bukatolika, nzyenguzu zya simukazya-kristu eezyo zyakashinshimwa kulibonya atalaa nyika, nokuba kuti tiiyakaninga manina myaka iili 1260 yacishinshimi ca Ciyubunuzyo 12 a Daniyeli 7:25. Awalo Paulu wakacenjezya kuti “muntu wacibi …ooyo uulwana akulisumpula atalaa cili coonse cikombwa nokuba ciitwa kuti Elohimu, cakuti walo ulalikkazyika mbuli Elohimu mutempele lyokwa Elohimu, kalipeekezya kuti walo ngo Elohimu.” (2 Batesalonika 2:3-4) Njembungano ilaa bulwani kapati alimwi iisesemya nziicita eeyi; Nkamu yaba Jesuiti. Munzi wa Loma wakalizyi alimwi taakali kuyanda kabunga ka Basikutongooka “batasyomi zintu zyakwe” aabo kuti bazumanane kukambauka Mulumbe mubotu kuti naa walo kaciyanda kubaa nguzu. Aboobo wakaanza Nkamu ya Jeesu, naa Nkamu yaba Jesuiti, akwiipa mulimo uugaminina kulwana kufumbwa Uubambulula lusyomo. Simwaaba waakalala ncobeni akunyemena Mukaintu (Cikombelo). Balo bakaunka ooku akooku kuyaa kujayaula akumwaya Kasimpe munzila zinjaanji, kuumpa kufumbwa bana-kristu basyomeka mumulilo akupenzya bantu kapati munzila yalunya. Pele azimwi nzila zyakutundulula zyakatalika kwaanzwa akubelesyegwa azyalo, alimwi eezyo nzila zyakujaya bantu zicibelesyegwa mazubaano, akucenga zyuulunzuma zyabantu; lino abalo Basikutongooka lwabo balabelesya nzila zyakutundulula eezyo! Nzila yiinda kucenga njakuyiisya zintu zyakubeja akutaminina kuti loonse lusyomo lwiimpene aceeco ndusyomo lwamalweza. Ooyu ngomulimo wini wakulwana Kubambulula Lusyomo kwiinda mukuyiisya kuti zyoonse zishinshimi zya Bbaibbele zyakacita kale nokuba kuti ziciyoocitika kumbelaa mazuba aazya kumbele.\nMakanze aakumwayaula kufumbwa Uubambulula lusyomo kwiinda mukujaya “bazangide mulusyomo”, akaalilwa kuzwidilila. Mbuli mbubakali kuyaa kwiindila kujaya Basikutongooka, awalo mweelwe wa bantu basyoma wakayungizya kukomena. Cikombelo ca Loma cakeelede kujana nzila iimbi yakulisisikizya ciimo ca “keja kasyoonto” ka Daniele 8; aako nkaambo nkubaazyibide kabotu boonse Basikutongooka. Mu 1585 Francisco Ribera, sicikolo mu Jesuiti, wakatalisya lusyomo lwakulangila zishinshimi zyoonse kuti ziyoozuzikwa mumazuba aacizya. Kkadinalo Robert Bellarmine, umwi waazyibidwe akataa ba Jesuiti mukukwabilila zintu nzyobasyoma, wakagwasyilila mizeezo yokwa Ribera kuti izwidilile. Ribera wakabweza mvwiki iicaalizya mu mvwiki zyili 70 zya cishinshimi, akuyaandula muzibeela zyobile, mpoonya wakaambilizya kuti yiiminina simukazya-kristu, kuleka kwaambilizya Kristu. Walo wakabikkilizya amvwiki yomwe mumazuba aacizya kumbele, kutegwa simukazya-kristu abaange tanooliko kusikila mumyaka iili 7 munsaa kuboola kwabili kwa Yahushua. Eeyi nje “myaka iili 7 ya Mapenzi Aatanabwenwe” eeyo bantu lyoonse njobaciyeeyela kuyoocitika kumbelaa mazuba. Aboobo, bantu banji bakacengwa kuti simukazya-Kristu wakaliko kale kaindi, alimwi bacilinda akulangila simukazya-kristu mumazuba aacizya kakuli balimubwene kale kumbelaa meso aabo! Kuzwa mulusyomo oolo kwakasyuuka zintu zinjaanji zyakweena bantu mbuli – Kutolwa kujulu camaseseke mukulaba kwaliso kakwiina kufwa , myaka iili 7 ya Mapenzi Aatanabwenwe, akuti nkamu Yanguzu yaba Juuda iyoolwana nkondo kumamanino aaciindi ca Kutolwa kujulu kwamaseseke mukulaba kwaliso kakwiina kunjila mulufu – akataa zimwi zinjaanji nzyobasyoma.\nKutegwa bantu batalike kusyoma kuti zishinshimi zili mumazuba aacizya, kwakali kuyandika kuyaka Cisi ca Isilayeli, mpoonya eeco cakacitika mu 1948. Ba Zioni aba Jesuiti bakabelekela antoomwe kweena bantu. Kwiinda mukupelengusya kupandulula Daniele 9:27, balo bayanda kuyaka tempele lyatatu akujokolosya zituuzyo zisesemya kutegwa bakalete “simukazya-kristu” wamasendekezya ooyo uuyokwaatulwa a simukazya-kristu WINI uuliko kale lino, kalipeekezya kubaanga ngu Kristu wamasimpe. Ooyu mulandu mupati akataa bantu nkaambo kusikila munsaa buna Kristu boonse bwiide kuzuminizya lusyomo lwakuyaka tempele kakwiina kuzyiba citola busena kunzaa matewu.\nMasimpe kuti Daniele 9:24-27 wakazuzikwa kale cakumaninizya, mubuumi amulimo wa Yahushua amukufwa kwa Stephen, muna-kristu mutaanzi kujayigwa.\nNkaambo balo bakkomanina kukopanya mizeezo yabantu akuleta lupyopyongano, munzi wa Loma, tuunamanizya kupindulula bupanduluzi busisa ciimo cakwe. Kucili lwiiyo lwakubeja lwabili lujatikizya zishinshimi zyokwa Daniele a Ciyubunuzyo, lwiiyo lwakuti simukazya-kristu wakasika kale eelyo munzi waLoma kuutaninga dilimunwa. Tiilyakalampa kuzwa Ribera naakasendekezya kulangila zishinshimi mumazuba aazya kumbele, mpoonya mu Jesuiti waku Spain, Luis De Alcazar wakalemba cibalo camutwe wakuti Investigation of the Hidden Sense of the Apocalypse. Oomo mucibalo, Walo wakalombozya kuti zyoonse zishinshimi zya Ciyubunuzyo a Daniele zyaambilizya Loma wakukomba mituni alimwi “tiicakajisi cibeela muzishinshimi zya misela yaakatikati nokuba mubulelo bwa poopo.”2 Ncintu cikopa mizeezo ncobeni eeci bantu mbobazilaika akwiide kutambula ziiyo zyobile eezyi kakwiina kubuzya nizyaacitika. Kulangila simukazya-kristu mumazuba aacizya a kuyiisya kuti simukazya-kristu wakasika kale munzi wa Loma kuutaninga dilimunwa, eezi zyobile ziluukwete kucenga nyika yoonse, kusanganya a Basikutongooka abalo.\nKweelede kubikkila maanu kuti bunji bwazilembedwe zyakagwasyilizya lucengo oolu, mbuli mabbuku ookwa Margaret McDonald, Samuel Maitland, John Darby [ooyo uuzyibidwe kuti ngu wisi walusyomo lwa kutolwa kujulu camaseseke kakwiina kufwa mukulaba kwaliso], Samuel Tregelles, a Cyrus Scofield. Scofield “nguwakakulwaizya kapati malembwe ookwa J. N. Darby, akusanganya lusyomo lwakuzuzika zishinshimi mumazuba aaciboola mubbuku lyakwe lya Scofield Reference Bible. Kutaanguna lyakasimbwa aba Oxford University Press mu 1909, ziindi cuulunzuma comwe kusikila mu 1930. Ibbalibbele lya Scofield Bible lyakalaa mulimo mupati wakusimpa bulangizi bwaba Jesuiti bwa mazuba aacizya kumbele muzikolo zya Kwiiya Bbaibbele zya Basikutongooka mucisi ca Amelika mumusela wa 20th .”3\nMbombubo lweeno lwakulangila zishinshimi mumazuba aacizya mbulwaayambukila mu Zikolo zya Basikutongooka mu Amelika.\nKotyanka aawa kuti ubone mulongo wazikolo zimwi amazina aazyo.\nDallas Theological Seminary (cikolo citaswaange azikombelo ca Basikutongooka): Lewis Sperry Chafer (1871-1952), sicikolo waku Cyrus Scofield, wakatalisya Cikolo ca Evangelical Theological College (lino ciitwa kuti DTS) mu 1924, eeco cikolo ciinda kubaa mpuwo mu Amelika sunu. Kulangila zinshinshimi mumazuba aacizya, akutolwa kujula camaseseke mukulaba kwaliso kakwiina kufwa (ooko lino nkobaamba kuti nkulangila kulelekedwe), zililembedwe muzibalo 18-20 zyabo zya DTS mu Cizyibyo ca Lusyomo.\nAkataa bamwi bazyibidwe mucibeela ca DTS mbaa:\nJohn Walvoord (Mwiyi Mupati wa Systematiki Theologi, Musololi wa Dallas Theological Seminari kuzwa mu 1952 kusikila mu 1986, Mweendelezi wa DTS kuzwa mu 1986), mulembi wabbuku lyakuti The Rapture Question (1957), alimwi wakali umwi uubambulula lwiiyo lwa Bbaibbele lya The New Scofield Reference Bible.\nChuck Swindoll (Insight for Living), Musololi wa Dallas Theological Seminari kuzwa mu Kunkumuna Masamu 1994.\nCharles C. Ryrie (Mwiyi Mupati ku Dallas Theological Seminari), mulembi wa The Ryrie Study Bible, eelyo lyaambwa kuti ndi Bbaibbele lyakalembululwa lya Scofield Reference Bible lya mamanino aamusela wa 20th.\nHal Lindsey, (hallindsey.com - hallindseyoracle.com) mulembi wa The Rapture: Truth or Consequences (1983), ambweni ngomulembi wacishinshimi wiinda kubaa mpuwo mumyaka yakainda iili 30. Alikke ngo mweendelezi uulaa nguzu atalaa Bbaibbele ku Trinity Broadcasting mucipekupeku camutwe wakuti Omega Code ca Simukazya-Kristu uucizya.\nJ. Vernon McGee (1904-1988), umwaya milumbe mu Through the Bible Radio series.\nKenneth N. Taylor (mweendelezi wakaindi ku Moody Press, Wakatalisya Tyndale House Publishing), mulembi wa The Living Bible. Basimba mabbuku ba Tyndale House balaampuwo mpati muzipekupeku zya Left Behind zyokwa Tim LaHaye a Jerry Jenkins.\nThomas Ice (Mweendelezi wa Milimo ku Pre-trib Research Center), Th.M. Kuzwa mu DTS, wakagwasyilila kubamba Pre-trib Research Center antoomwe a Tim LaHaye.\nMoody Bible Institute yaku Chicago: Mu 1890, C. I. Scofield wakatalisya Ciiyo ca Kwiiya Bbaibbele mu Magwalo, mpoonya eeco cakazumananwa aba Moody Bible Institute (Dwight. L. Moody, wakatalisya Moody Church, akusandula Scofield, mpoonya Scofield wakakambauka akupa mulumbe kudilwe lyaba Moody mu 1899). [Cileelede kuzyibwa kuti Dwight Moody lwakwe kwiina cibeela ncaakajisi mulwiiyo oolu pe.]\nBa Moody Press bakatumizya Ziiyo zya Cikolo ca Nsondo kuzikombelo zya Assembly of God mu 1914, akujuzya zikombelo zya Pentecosti kusyoma kuti simukazya-kristu ucizya kumbele akusyoma kutolwa kujulu camaseseke kakwiina kufwa mukulaba kwa liso.\nIBbaibbele lya Ryrie Study Bible, ndyaakalemba Charles C. Ryrie, ooyo wakali sicikolo ku Dallas Theological Seminari, lilaa twaambo tuli 10,000+ twaziiyo alimwi ndelimwi akataa mabbuku aali kumbele kuuzyigwa aba Moody Press.\nJerry B. Jenkins, mulembi uugwasyilila muzipekupeku zya Left Behind, wakali musololi wakusimba mabbuku ku Moody Bible Institute, wakali mulembi wa Moody Magazine. Lino mulembi waziiyo zinjaanji ku Moody Bible Institute.\nWestern Theological Seminary (Reformed Church yaku Amelika).\nAlma Mater waku Tim LaHaye, wakatalisya Pre-trib Research Center, wakali mulembi uugwasyilila muzipekupeku amabbuku aa Left Behind, aayo aali kumbele kusendekezya lusyomo lwakulangila simukazya-kristu kumbelaa mazuba akutolwa kujulu camaseseke kakwiina kufwa, aakasimbwa ziindi 20+ zyuulunzuma. Akasimbwa aba Tyndale House, alimwi kucili aacisimbwa aali 12. Cipekupeku ca bbuku litaanzi cakabambwa abalembi bacishinshimi ba Peter a Paul Lalonde baku Cloud Ten Pictures. Cakatondezyegwa kutaanguna mucipekupeku ca kkaseeti mu 2001, aabo bantu bakacilangilizya cipekupeku ca Left Behind bagantaganta buyo kwaamba kuti cilakopa, tacikwe Mulumbe mubotu wa lufutuko kwiinda mukusyoma Jeesu Kristu, alimwi cuubaula evangeli, mbweenya mbuli cipekupeku caku TBN ca Omega Code aca Megiddo (Omega Code II).\nTim LaHaye School of Prophecy - cakajulwa mu Mukazi Maziba 2002 kubbuwa lya Cikolo cipati ca Liberty Lynchburg, V.A., Dr. Jerry Falwell – ngo Musololi. Tim LaHaye wakaamba kuti ulikondedwe nkaambo kamiswaangano ya cishinshimi ku Albury Park aku Powerscourt eeyo yakakkedwe ku Britain akataa 1820 a 1830 alimwi eeci cakagaminina kusolweda kukubamba busena bwa (Pre-trib Research Center). Edward Irving a J. N. Darby bakaliko mumuswaangano ooyo, alimwi bakasungilizya kapati kukkala miswaangano eeyi mumusela wa 19th yacishinshimi oomo lusyomo lwa kutolwa kujulu camaseseke kakwiina kufwa akulangila simukazya-kristu mumazuba aacizya mukwakabedaa mpuwo kapati akataa basicikolo abasikutongooka bakambauka cishinshimi.\nImbungano zilaa mpuwo mpati kuyiisya Kulangila simukazya-kristu kumbelaa mazuba a Kutolwa kujulu camaseseke kakwiina kufwa:\nTrinity Broadcasting - ambweni ngo sikapepele mupati wabuna Kristu mu TV, nkamu ya TBN yakabamba zipekupeku zyobile zya kulangila simukazya-kristu zyakuti: Omega Code aca Megiddo (Omega Code II). Nkamu ya TBN yakatumizya muli sikapepele zipekupeku zyobile zitobela zya mamanino aaciindi, kutolwa kujulu camaseseke akulangila simukazya-kristu kumbelaa mazuba:\nThe Moment After - eeci cakabambwa aba TMA Productions.\nMucipekupeku eeci, bakapaso bobile ba FBI bavwuntauzya zyuulunzuma zyabantu bakasweeka aciindi comwe boonse.\nThe Gathering - eeci cakabambwa aba DRC Productions.\nMucipekupeku eeci, bamakaintu bobile batasyomi amwaalumi uusyoma, babona zilengaano zikopa mizeezo zya kupenzyegwa kuzyaa kuswena alimwi akutola Bana-Kristu kujulu mukulaba kwa liso.\nEnd of the Harvest – eeci cakabambwa aba Christiani Film Group.\nMucipekupeku eeci, sicikolo ulota ziloto zigambya zya mulimi wa mpunga, akugwasyilila zishinshimi zyamamanino aaciindi zyamu Bbaibbele katayandide, mpoonya umwi sicikolo waalilwa kupandulwida nkamu yabantu bayeeyela kuti kunyina leza. Mubwini cipekupeku eeci cisisikizya kukulwaizya bulozi akupaila mizimo amasabe (kusonda akukanana aa mizimo).\nJack Van Impe Ministries - Amulembi wabbuku lya The Jack Van Impe Prophecy Bible abbuku lisandulula kampango komwe-komwe ka bbuku lya Ciyubunuzyo lilaa mutwe wakuti Revelation Revealed. Mucipekupeku cakwe ca TV, Jack utaminina kuti Leza Lwakwe wakamutondezya walo mpubaalubide kusandula Bbaibbele aabo bakalisandulula kaindi alimwi wakamupa busanduluzi bululeme bwa bbuku lya Ciyubunuzyo.Walo nguwaabamba zipekupeku zitobela ansi zya kulangila simukazya-kristu mumazuba aacizya kumbele:\nJerry Falwell Ministries - eeyi mbunga isumpula kapati cikolo ca Tim LaHaye Cikolo ca Bible Prophecy, eeco cakajulwa mu Mukazi Maziba 2002 mubbuwa lya cikolo cipati ca Falwell Liberty.\nJohn Hagee Ministries - Wakaabila John Hagee ciiyo ca Prophecy Study Bible, eeco caambilizya kuti "cilikke nceciiyo ca cishinshimi camu Bbaibbele camusyobo ooyo", cilaa mapepa aayinda 300 aaziiyo zya Cishinshimi ca Bbaibbele alimwi kacilaa zifwanikiso zyeebeka. John Hagee ulitonkomene kutabilila mabbuku aacipekupeku ca Left Behind acipekupeku eeco mumubandi uutola woola lyomwe mu TV.\nThe King is Coming, nkamu ya World Prophetic Ministry, Colton, California, Ed Hindson Mweendelezi. Yakabambwa aba Dr. Howard C. Estep (1916-1986), mulembi wabbuku lya The Catching Away (1967). Ulilisungwide kupandulula Bbaibbele. Dr. Dave Breese, musololi wakaindi wa mbunga ya W.P.M. Alimwi Mwiyi waciiyo cakuti "Mwami Ulaboola." Walo ubelesya nzyaakalemba Scofield eelyo nayiisya busanduluzi bwakwe bwa mvwiki zya Daniele zili 70 mu Kulangila simukazya-kristu mucipekupeku cakuti Mwami Ulaboola.Wakayunguzya makani muBbaibbele lya Tim LaHaye Study Bible, akulyaamba kuti "ndi Bbaibbele liinda kululama kwiinda woonse!". Tim LaHaye wakali nkumekume uupa mulumbe muzipekupeku zinjaanji zijatikizya "The King is Coming".\nGrant R. Jeffrey (Cishinshimi Muluwo)\nZola Levitt - Zola Levitt Ministries "Bapandulula Bbaibbele kwiimina mujwi alimwi akuti tabakonzyi kulubizya, basyoma lufutuko kwiinda muli Kristu alikke, kutola basyomi boonse kujulu camaseseke mukulaba kwa liso akubamba bulelo bwa cuulu camyaka atalaa Nyika."\nPerry Stone (Manna Fest), Wakabamba akusolweda nkamu ya Voice of Evangelism Ministries Inc.\nDave Hunt (The Berean Call) - mulembi wabbuku lyakuti A Woman Rides the Beast, cintu cigambya aawa ncakuti, uyiisya kutolwa kujulu kwa maseseke akulangila simukazya-kristu kumbelaa mazuba aacizya.\n(cakazyila mu Biblelight.net/antichrist.htm)\nHena, ono kucinyina bulangizi bubotu na? Nee kaka peepe, kutabi boobo! Bantu basyomeka bokwa Yahuwah baluujisi kukambauka mulumbe uubbununa makani aalucengo woonse aayo. Basikutongooka bakasunkwa ncobeni mulusyomo lwabo alimwi masimpe kuti lyoonse bakali kukambauka mulumbe uuyubununa bubeji bwa poopo. Joseph Tanner mumwaanda wamyaka yakainda wakaamba kuti, nokuba kuti “donda mwaka” lyakatalika kupona mu 1929:\nMumizeezo yabantu, Poopo wakacili Simukazya-kristu cakuti, munzi wa Loma wakalikakatizya kupindulula lusyomo oolo akujuzya nzila ziindene zyakusandulula Mangwalo, akulesya kutondeka akutamikizya Poopo kuti ngo Simukazya-kristu.\nNguni Munyama mu Bbuku lya Ciyubunuzyo?\nAboobo cintu cakatobela ncakuti, kuya kumamanino aamusela wa Kubambulula lusyomo wakainda, basilisi bacikombelo bayiide kapati bakanjila mulimo, wakuyandaula cintu comwe boonse, eeco cikonzya kwiinda bantu boonse kunsaa maanu kutegwa kabatakubwene bulelo bwa Poopo mbobuyaazuzika zishinshimi zya Simukazya-kristu. Mu Jesuiti Alcasar (sic.) wakalyaaba kuleta busanduluzi bupya a Muzeezo wakulanganya simukazya-kristu mumazuba aakainda kale, eeco ncintu ncotwabona kale cisendekezya kuti zishinshimi zyaambilizya Simukazya-kristu zyakazuzikwa kaindi ba Poopo kabataninga lela munzi wa Loma, aboobo taziguminizyi Poopo wa mazubaano pe. Kujanza limwi, mu Jesuiti Ribera wakasoleka kulyatila ansi zishinshimi zyaambilizya Nguzu zya Poopo kwiinda mukuleta Muzeezo wakulangila simukazya-kristu mumazuba aacizya kumbele , ooyo muzeezo mubwini usendekezya kuti eezi zishinshimi tazyaambilizyi Poopo pele zyaambilizya muntu uumwi uulaa nguzu uucizyoolibonya kumbelaa mazuba, akuzumanana kulela myaka yotatwe acisela camwaka omwe. Aboobo, mbuli mbwaakaamba Alford, umwi Ribera muJesuiti, mu A.D.1580, wakali kulanganyigwa kuti ngo Waalatalisya Kulangila simukazya-kristu mumazuba aacizya kumbele.\nNcintu cuusisya kuti aabo basyoma mazubaano kuti simukazya-kristu uciboola kumbelaa mazuba, bunji bwabo mbobali Basikutongooka, bali kale mumaanza aamunzi wa Loma, alimwi basinkilila Poopo kuti atazyibwi mbwali Simukazya-kristu. Kanjaanji kwaamba kuti “Kulangila simukazya-kristu mumazuba aazya kumbele kwakazima mulilo ooyo Muya Uusalala nguwaakutwida atalaa Poopo." Eeci ceelede kubelesyegwa kapati muziindi eelyo Poopo Simukazya-kristu nalibonya kuti uyaa kujatila maanu aabantu mbweenya mbuli kaindi. Lino alimwi, mbuli muciindi ca Kubambulula lusyomo, ncintu ciyandika kapati kuti ciimo cakwe cizyibigwe abantu boonse basyomeka balaa “bumboni bwa [Yahushua]."4\nEeyi mizeezo yobile yaba Jesuiti yakupandulula cishinshimi; nokuba boobo, yakabambilwa kutozya mizeezo yabantu kuti baleke Kubambulula Lusyomo. Kunyina makani naa bupanduluzi bobile oobu mbumpelenge buli buti, pele bwakazwidilila mumulimo wakweena kusikila munsaa Bana-kristu boonse.\nPele cintu cikankamika akuzyondola maanu akataa zintu zyoonse ncakuti, Basikutongooka lwabo beni mukuya kwaciindi bakaba balongwenyina a poopo akutalika kumugwasyilila kutola makanze aakwe aabu Jesuiti akataa buleya. Ma! Babaanzi basikutongooka ncobazyokela kucintu ncibaabwene kabasalalidwe kuti ncikombelo cabwaamu cisolwedwa a simukazya-kristu eeco cakaambilizyigwa mucishinshimi, lino mbabaingene kumbele kukambauka kuti simukazya-kristu ucizya mumazuba aali kumbele muzikombelo zyabo. Kakwiina kudonaika, oolu lusyomo lwakazwidilila ncobeni kwiinda mbubakali kuyeeyela ba Jesuiti. Awalo muzeezo ookwa Luis De Alcazar wakuti simukazya-kristu wakainda kale, mbweenya buyo awalo wakainda bantu kunsaa maanu.5\nMunzi wa Loma ookwa Poopo, nkakeja kasyoonto ka cishinshimi, nenguzu zya simukazya-kristu, ngosibwaamu uukoledwe bulowa, alimwi ncecuuno ca muntu wacibi. Kusikila munsaa buna-Kristu boonse bwakasweekelwa Kasimpe kayandisi aaka akuzelauka kuzwa munzila iiluleme. Koyeeyela mbwalaa mpuwo mazubaano Poopo Francis. Nyika yoonse ilamukkomanina akumuyanda. Pele webo kocenjela, utacengwi Omuyandwa wa Mwami Yahuwah. Kofwambaana kuyubila mucimvwule Cakwe. Kolibambila, kobamba Milawo iili Kkumi, a Bumboni bwa Yahushua, nkaambo Simwaaba wakalala ncobeni, aciindi camana.\n1 Kunyina aawo Bbaibele mpolizumizya kupandaula mvwiki zyili 70 akusiila kumbali yomwe kuti iyoocitika aakale mumazuba aacizya. Cishinshimi coonse cakapegwa mbuli mulongo waciindi omwe buyo.\n4 Kuzwa mu Daniel and the Revelation: The Chart of Prophecy and Our Place In It, A Study of the Historical and Futurist Interpretation, caba Joseph Tanner, cakasimbwa ku London aba Hodder a Stoughton, 1898, mupeeji 16,17.


Matayo 9 | Bbaibbele lili a Intaneti | Bbaibbele lya Busanduluzi Bwanyika Mpya\nJesu waponya muntu uulebukide mubili (1-8)\nJesu waita Matayo (9-13)\nMubuzyo uujatikizya kuliimya kulya (14-17)\nMwana musimbi wa Jairo; mukaintu wajata cisani ca Jesu (18-26)\nJesu waponya boofwu alimwi asyaataambi (27-34)\nButebuzi mbupati pele babelesi mbasyoonto (35-38)\n9 Eelyo naakatanta bwato, wakazabuka akuunka kumunzi okwabo.+ 2 Lino bakamuletela mwaalumi uulebukide mubili wakalede amacila. Naakabona lusyomo lwabo, Jesu wakaambila muntu ooyo uulebukide mubili kuti: “Koba acamba mwanaangu! Walekelelwa zibi zyako.”+ 3 Lino bamwi balembi bakalyaambauzya kuti: “Muntu ooyu usampaula Leza.” 4 Pele Jesu akaambo kakuzyiba mizeezo yabo wakati: “Ino nkaambo nzi ncomuyeeya zintu zibi mumyoyo yanu?+ 5 Mucikozyanyo, ncili cuuba-uba, ikwaamba kuti, ‘Walekelelwa zibi zyako,’ naa kwaamba kuti, ‘Nyamuka weende’?+ 6 Pele kutegwa muzyibe kuti Mwanaamuntu ulijisi nguzu zyakulekelela bantu zibi anyika—” mpoonya wakaambila muntu ooyo uulebukide mubili kuti: “Nyamuka, bweza macila aako, uunke kuŋanda yako.”+ 7 Mpoonya wakanyamuka akuunka kuŋanda yakwe. 8 Makamu aabantu naakabona cakacitika, akayoowa alimwi akalemeka Leza iwakapa nguzu zili boobu kubantu. 9 Kuzwa waawo, naakali kuyaabweenda kuzwa kooko, Jesu wakabona mwaalumi wazina lya Matayo kakkede aŋanda iitelelwa mitelo, eelyo wakamwaambila kuti: “Koba sikunditobela.” Mpoonya wakanyamuka akumutobela.+ 10 Aciindi cimwi, Jesu naakali kulya* muŋanda, basimutelo abasizibi banji bakaboola akulya* anguwe alimwi abasikwiiya bakwe.+ 11 Pele nobakabona boobu, ba Farisi bakaambila basikwiiya bakwe kuti: “Ino nkaambo nzi mwiiyi wanu ncalida antoomwe abasimutelo alimwi abasizibi?”+ 12 Eelyo naakabamvwa, wakaamba kuti: “Bantu bataciswi tabayandiki musilisi, pele aabo baciswa mbabayandika musilisi.+ 13 Aboobo kamuya mukaiye ncaamba majwi aaya aakuti: ‘Ndiyanda luse kutali cipaizyo.’+ Nkaambo ndakaboolela kwiita basizibi ikutali bantu baluleme.” 14 Mpoonya basikwiiya ba Johane bakaboola kulinguwe akumubuzya kuti: “Ino nkaambo nzi swebo aba Farisi ncotuliimya kulya, pele basikwiiya bako tabaliimyi?”+ 15 Aboobo Jesu wakabaambila kuti: “Sena balongwe basibwiinga balijisi kaambo kabapa kulila ciindi sibwiinga+ nacili ambabo? Pele ciyoosika ciindi ncobayoonyangwa sibwiinga,+ eelyo bayooliimya kulya. 16 Kunyina muntu uusuma cigamba camulembo mupya acisani caatala cakaindi, nkaambo cigamba camulembo mupya cilakonzya kukwela cisani eeco, aboobo cimonko cilakomena kapati.+ 17 Alimwi bantu tababikki waini mupya munkomo zyazipaya zyakaindi. Ikuti bacita boobo, nkomo zilaanduka, waini ulatika ankomo zilanyonyooka. Pele bantu babikka waini mupya munkomo zyazipaya zipya, eelyo zyoonse zyobilo zilayobolwa.” 18 Naakacili kubaambila zintu eezyi, kwakasika muleli umwi iwakamufwugamina* akwaamba kuti: “Mwanaangu musimbi weelede kuti lino wafwa kale, pele koboola uzoobikke janza lyako alinguwe, eelyo ulaba muumi.”+ 19 Mpoonya Jesu wakanyamuka akumutobela antoomwe abasikwiiya bakwe. 20 Mpoonya mukaintu iwakali kuciswa kalobola kwamyaka iili 12,+ wakaboola kusyule lya Jesu akujata maaya aacisani cakwe caatala,+ 21 nkaambo wakali kulyaambauzya kuti: “Kuti ndijate buyo cisani cakwe caatala, ndilapona.” 22 Jesu wakacenguluka, eelyo naakamubona wakati: “Koba acamba, mwanaangu! Lusyomo lwako lwakuponya.”+ Kuzwa aciindi eeco mukaintu ooyu wakapona.+ 23 Lino naakanjila muŋanda yamuleli akubona basikusiba muntolilo ankamu yabantu kabayobeka,+ 24 Jesu wakati: “Amuzwe omuno, nkaambo musimbi ooyu tafwide pe, pele uloona.”+ Aboobo bakatalika kumuseka. 25 Mpoonya nkamu mboyakazwida buyo anze, wakanjila akumujata kujanza,+ eelyo musimbi wakabuka.+ 26 Aboobo makani aaya akamwaika mucooko coonse eeco. 27 Lino Jesu naakali kweenda kuzwa kooko, baalumi boofwu bobilo+ bakamutobela kaboongolola kuti: “Tufwide luse, O Mwana wa Davida.” 28 Naakanjila muŋanda, baalumi boofwu bakaboola kulinguwe eelyo Jesu wakababuzya kuti: “Sena mulaalusyomo lwakuti ndilakonzya kucicita eeci?”+ Bakamwiingula kuti: “Inzya Mwami.” 29 Aboobo wakajata meso aabo,+ akwaamba kuti: “Kweelana alusyomo lwanu, acicitike kulindinywe.” 30 Eelyo meso aabo akatalika kubona. Alimwi Jesu wakabacenjezya kuti: “Kutabi muntu naba omwe uuzyiba makani aaya.”+ 31 Pele nobakazwa anze, bakamwaya mpuwo yakwe mucooko coonse eeco. 32 Nobakatalika kweenda, bantu bakamuletela syaataambi wakanjidwe daimona;+ 33 eelyo naakalitanda daimona, syaataambi wakaambaula.+ Lino makamu aabantu akagambwa akwaamba kuti: “Takunabwenwe cintu cili boobu mu Israyeli.”+ 34 Pele ba Farisi bakali kwaamba kuti: “Utanda madaimona kwiinda munguzu zyamweendelezi wamadaimona.”+ 35 Lino Jesu wakali kuyaabweenda muminzi yoonse amutunzi, kayaabuyiisya muzikombelo zyabo akukambauka makani mabotu aa Bwami, akuponya malwazi aamisyobo yoonse.+ 36 Lino naakabona makamu aabantu, wakabeetelela+ nkaambo bakali kupenzyegwa alimwi bakalimwaikide mbuli mbelele zitakwe mweembezi.+ 37 Mpoonya wakaambila basikwiiya bakwe kuti: “Masimpe, mulimo wakutebula mupati, pele babelesi mbasyoonto.+ 38 Aboobo, amulombe Simalelo wabutebuzi kuti atume babelesi mumulimo wakwe wakutebula.”+\n^ Naa “naakakkede kutebulu.”\n^ Naa “akukkala kutebulu.”\n^ Naa “iwakamukotamina.”


Bumambi bwa Saatani Munyika | Amelika waba Munyama Uuluma Print\nBumambi bwa Saatani Munyika | Amelika waba Munyama Uuluma\nCiyubunuzyo ncipego cokwa Yahuwah kumusela wamamanino atalaa nyika. Nkulangila kulaale zikonzyanyo, azintu zyoonse ziyoocaalizya kucitika kumamanino aanyika. Cimwi cibalo, citucenjezya musyobo wanguzu eezyo ziyookomena akutalika akweendelezya nyika yoonse:\nCiyubunuzyo ncipego ca Mwami Yahuwah kuzyalane lyamamanino. Ncitondezyo cizwide mikonzyanyi yazintu ziyoocaalizya kucitika kumamanino aanyika.\nAlimwi Ime ndakabona aumwi munyama kabbuka kuzwa munyika; alimwi walo wakalaa meja obile mbuli mwanaa mbelele, alimwi wakali kwaambaula mbuli simwaaba.\nAlimwi walo wakabelesya nguzu zyoonse zya munyama mutaanzi ooyo wakamusolweda kumbele lyakwe, alimwi wakasinikizya nyika yoonse abaabo bakkede muli njiyo kuti bakombe munyama mutaanzi, ooyo wakalaa cilonda calufu cakaponyegwa.\nAlimwi walo ulacita maleele, cakuti ulakonzya kulosya mulilo kuzwa kujulu kusikila anyika kumbelaa meso aabantu,\nAlimwi ucenga baabo bakkede atalaa nyika kwiinda mumaleele aayo ngaakalaa nguzu kuti akonzye kwaacita mubusyu bwa munyama; kaamba kuli baabo bakkede anyika kuti, beelede kubamba cinkonzya ca munyama, munyama ooyo wakayasidwe cceba, alimwi wakapona.\nAlimwi walo wakalaa nguzu zyakupa buumi kucinkonzya camunyama kuti cikonzye kwaambaula, akucita kuti boonse batayandi kukomba munyama bajayigwe.\nAlimwi walo usinikizya boonse, baniini abapati, bavwubide abacete, baangulukide abaangidwe, kuti batambule caando mujanza lyabo lyalulyo, nanka munkumo zyabo:\nAlimwi kuti kunyina muntu weelede kuula nokuba kuulisya, pele buyo ooyo uulaa caando, nokuba zina lya munyama, nakuba mweelwe wazina lyakwe. (Ciyubunuzyo 13:11-17, KJV)\nKwiinda mukubala zikonzyanyo zipedwe, ncintu cikonzyeka kuganta kucenjezya ooko Julu nkolisola kutupa. Mu Mangwalo, “munyama” lyoonse mukonzyanyo wa nguzu zyamapolitikisi munyika yoonse. Eelyo Daniele nakapegwa cilengaano cijatikizya banyama, mungele wakamulailila kuti, “Aaba banyama bapati, bone, mbami bali bone, aabo bayoobbuka kuzwa munyika. Pele basalali ba Singuzu-zyoonse bayookona bulelo, alimwi bayookona bulelo kukabe kutamani, lyoonse alyoonse.” (Daniele 7:17-18) Cintu cigaminina banyama aaba ncakuti, bayiminina nguzu eezyo zilwana bantu bokwa Yahuwah munzila imwi.\nBusanduluzi bwa munyama wa Ciyubunuzyo 13, butondezya kuti eeco ncishinshimi ca cisi ca Amelika.\nOoyo munyama ulabbuka kuzwa ansi “munyika”. Mumangwalo, “lwizi” a “meenda” ziiminina “bantu, makunga aabantu, masi, amilaka minjaanji.” (Langa Ciyubunuzyo 17:15.) Munyama uubbuka kuzwa munyika, aboobo, inga waiminina nguzu eezyo zyakatalikila mucooko canyika catakakkedwe bantu banji. Kuli buyo “nguzu zipati zyomwe” ziciceede atalaa nyika mazubaano alimwi, kuleka mbuli masi amwi aali kumbele mukucita zintu anyika, eeco cisi cakatalikilwa mucooko canyika catakakkedwe bantu banji.\nBunji bwazisi zilakonzya kutobelezya misela yazyo nkuzyakazyila zyuulu zyamyaka kuya musyule. Cilikke cisi ca Amelika, ncecisi cipya cakalibonya atalaa nyika, akutalikila “munyika mpya”; alimwi cakaba buyo cisi kwamyaka iitandila kumyaanda yobile.\nCisi ca Amelika cilizyibidwe kwaciindi cilamfu nkaambo kazitondezyo zyobile: bupaizi bwa Basikutongooka a Basicisi ( aaba tabeelede kweezyekwa amapolitikisi aalaa zina ndeenya eelyo pe). Eeci ncecaandaanya cisi ca Amelika kuti cibe ciimpene kuzisi zyoonse. Cakali cisi cataakwe mwami alimwi cakalaa cikombelo cakasimpe citakwe poopo. Aboobo, cakalaa lwaanguluko lwakulilela mumizeezo oolo lwatakabwenwe kuli koonse atalaa nyika yoonse.\nEezi zikonzyanyo zyobile nzyezitondezyegwa “ameja obile aamwanaambelele” ngajisi munyama ooyu; Ncobeni, aaya meja obile akaliimpene cakuti ngalaa bupanduluzi bupedwe bwamunyama ooyu. Mu Mangwalo, aaya meja ngaayiminina nguzu, alimwi muulwaanguluko oolo lwakapedwe kumfulumende ya Butongoosi aBusicisi, oomo cisi ca Amelika mucakajanina nguzu zipati.\nPele eeci cishinshimi ciya kumbele kuyubununa ntenda yamalweza. Aayo “meja” ngalucengo nkaambo ooyu munyama natalika kwaambaula, “waambaula mbuli simwaaba.” Cizuminano cipya cilaa mabala obile aayimpene aasanduludwe mubbala lyomwe lya Cikuwa kuti “munyama.” Bbala litaanzi, litondezya banyama babungene mumbalaa cuuno cabulemu bwa kujulu (langa Ciyubunuzyo 4:6-11), kalyaambilizya amunyama uukonzya kuvwubwa, uutalumi. Ibbala lyabili lyaambilizya bulelo bwanyika, bwalo ngo munyama uuyoosya, uuluma akulya banyamanyina! Eelyo bbala libelesyegwa kwaamba “munyama” mu Ciyubunuzyo 13 ndebbala lyabili. Ooyu tali munyama mubombe, uukoya mwanaambelele pe. Ooyu munyama, uuyoosya alimwi ulaambaula, akukwamauna zyoonse zyili munzila lyakwe.\nCili masimpe kuti Yahuwah wakali cilelekede cisi ca Amelika kufumbwa buyo kuti muntu sicisi uuli woonse naakali kapona buumi bwakwe kweendelanya amilazyo yakasimpe abululami mubuumi bwakwe boonse. Cisi ca Amelika cakaba ciyubilo cabaabo bakali kutundululwa akupenzyegwa mumasi mobaazyalilwa. Nokuba boobo, Saatani wakalaa makanze kucisi cipya eeci acalo. Kumatalikilo kwini, cisi ca Amelika, cakatalika kulitondezya ciimo ciimpene aceeco cameja aa mwanaambelele mubombe.\nMunzi wa Washington D.C. awalo uliimpene aminzi yacisi eeci nkaambo wakayakwa kwiinda mumilawo yacisi kuti ube munzi mupati wacisi cipya. George Washington, muleli mutaanzi, kuzwa ciindi cankondo, wakali umwi mupati wambungano yaba Freemasoni kalaa busena bwa 33° mumbungano eeyo, walo wakasala mweenzinyina, Pierre Charles L’Enfant waku France, kuti amweengele mayake aamunzi wa Washington D.C.\nKuleka kuba munzi uukatazya kubolyonga nkaambo kamusyobo mbuuyakidwe, pele ngumwi akataa minzi yamunyika uukatazya kuzinguluka nkaambo wakabambilwa kusisa malweza aabulozi aali mumigwagwa iikosaula munzi, mumisena, amumayake aali mukati kamunzi ooyo!\nŊanda ya Muleli (Ganda Lituba), ncitondezyo ca mfulumende yacisi ca Amelika, kiikkede atalaa nyenyeezi yeengedwe amigwagwa yamumunzi ooyo. Bbokesi lyeengedwe a cipimyo, nzitondezyo zyankamu ya Bafreemasoni, zilazwa ku Ganda Lituba kusikila kuganda lya Capitolo. Cimwi caayakwa mumyaka misyoonto yakainda, cakali busena bwaku Amelika bwiinda kuba bupati mulumamba bwa Pentagoni, kabuyakidwe akataa nyenyeezi yeengedwe amigwagwa yamunzi ooyu.1\nMubunji bwa musela wakainda, eeci cisi cakaluukwete kukwakwamuna lukwakwa lwacisi kusikila nicakaba cisi cilaa busena bwatatu kubaa nyika mpati anyika. Kusikila mumusela uuno, ciyobwedo camali munyika yoonse cakabambilwa mumunzi oomu mu mwezi wa Nalupale 23, 1913, akusyomya kubambila bantu baku Amelika buumi bubotu, alimwi azisi zimwi kuti “kazikweleta” zikwelete zyamali kucisi ca Amelika.\nVon Braun mu Kaanda kaniini 1964 kajisi zikonzyanyo zya ndeke ziitwa kuti Saturn eezyo zyakayungizya lubilo lwakwiindilana kuyoosika ku mwezi.\nNkondo Yanyika Yoonse Yabili yakali nkondo yakalaa mpindu kumfulumende ya Amelika. Kumamanino aankondo, cisi ca Amelika acisi ca Russia, “zyakaabana kufumbwa cakakwempwa munkondo” kuzwa kulusumpuko lwacisi ca Germany, akubba maseseke aalumamba aazibelesyo zisumpukide kapati, anzila zyamakwebo zisumpukide. Mumulimo wakupelenga wakuti Paperklipu, bunji bwabasyaazyibwene basongo baku Germany, aabo bakali balupatipati mulumamba lwaku Germany, bakatolwa kucisi ca Amelika akutalisya nkamu iiliko mazubaano ya CIA aya NASA.2 Werhner von Braun, umwi walupatipati, wakabelekela mbungano ya NASA mbuli mweendelezi wa Kuulusya Ndeke Zyalumamba, akupegwa Cikwankwani cabulumbu mu Lwiiyo lwa Zilengwa Leza mu 1975. Imwi ndeke iiyoosya yaku Amelika, yiitwa kuti, Stealthi Bbomba, yakabambwa kutobezya bwakabambidwe mukonzyanyo wandeke yamu 1944 yaku Germany.\nNkondo Iitontola eeyo yakatobela Nkondo Yanyika Yabili, yakapa cisi ca Amelika kaambo kakwiinganina mumakani aanyika amunkondo zyamasi amwi akulipeekezya kulesya mapolitikisi aamusyobo wa “Comyunizimu.” Kuzwa ku Korea, ku Vietinamu, kusikila kunkondo Ntaanzi ya kulwizi lwa Galufu, musela wakainda wakazwide kukalala ooko kwakali kuyaa bwiindila munyika kwacisi ca Amelika. Abalo basololi bamasi aali kulaale, tiibakaindidwe kumbali kujailwa basololi babo kufumbwa buyo kuti mapolitikisi aabasololi aabo kaateendelani ayaayo aacisi ca Amelika.\nKumamanino aa Nkondo Iitontola, lumamba lwaku Amelika lwakali kuyanda sinkondo mupya wakulwana limwi kuti lubaa nguzu atalaa boonse. Aayo maseseke aazyibidwe kale akataa bantu boonse baku Amelika kuti, aayo manyongwe aakacitilwa bantu baku Amelika mumwezi wa Vvwivwi 11, 2001, akalengelezyegwa amfulumende ya Amelika lwayo kwiigaminina mukuyanda buyo kutamikizya uumwi munyika kuti nguwacita mulandu wakujaya ooyo.3 Zifwanikiso zyaba Mozilemu kabasekelela zintu zyaacitika buzuba oobo mafumofumo, ncintu ciyubununa kuti nyika yoonse tiiyakakubwene kuti ooyu mulandu waacitilwa kuti cisi ca Amelika abamambi baco baku UN balijanine kaambo kakunjilauka zisi zili kulaale.\nMumyaka yakainda, kunjilauka zisi zili kulaale kwakali kulengelezya nkondo. Mazubaano, mukutaminina muzeezo wa “Kulwana Zigwebenga Nkondo ya Kavwumbu”, kufumbwa cisi eeco mfulumende yaku Amelika nciiyanda kukoma, inga caambwa buyo kuti ncisi “cisunga” nokuba “kugwasyilila” zigwebenga eezyo zicita manyongwe, mpoonya cisi ca Amelika abamambi baco nkutalika mpeenya aawo kulwana cisi eeco nkondo yakavwumbu. Myeelwe myeelwe ya banamaleya baku Afghanistan aku Iraq kucooko ca Akataa Kujwe, bakanyonyoonwa amunyama ooyu ulaa busa bwanguzu kapati waku Amelika. Bamwi bakajaigwa akusansailwa misamu iikola kapati; ooyo mulandu uugaminina kutyola mulawo ncobeni wakujaya bantu.4 Eeco tiicakajatikizya buyo basikalumamba baku Amelika, pele amikwasyi yabo yakacengelelwa akwaambilwa kuti banakwabo balwanina cisi cabo.5\nLumamba lwaku Amelika lubelesya zibulo zyuuluka kakwiina muntu weenzya mukati, akusisikizya kulangilizya bantu atalaa masi manjaanji anyika. Zimwi zibulo eezyo zyuulukila atalaa basinkondonyina akucesya kusweekelwa myeelwe yabuumi bujayigwa munkondo mulumamba lwaku Amelika. Bantu baku Amelika abalo balalangilizyigwa cakusisikizya kubelesya zibulo eezyo. Aaka nkaambo kazyibidwe kapati kuti masimpe, nokuba kuti kwakali kwaambwa kuti inga ooyo kuuli muzeezo buyo wakuti kuli uulangilizya bantu ciindi coonse kuzyila mujulu.6 Kucinyina muntu uulaa maseseke nkaambo eeyo njenzila eeci cisi mboceendelezya bantu baco. Zimwi zibulo zibamba zipekupeku zyakulangilizya bantu kakuli zimwi zibulo ziswiilila mibandi yoonse iituminwa muluwaile atalaa nyika amumilumbe iituminwa muluwo yoonse.\nAmelika, ooyo wakali cisi “ca lwaanguluko lulweela”, lino wakaba munyama uuluma akataa bantu baku Amelika abantu bakkala kulaale mbweenya buyo. Milawo minjaanji yakabikkwa akupa kuti muntu mutuba abe similandu katakubwene. Eelyo bantu baku Amelika nobalamatide lusyomo lwakuti cisi cabo nceciinda kubaa lwaanguluko munyika yoonse, masimpe eeni ngakuti, eeci cisi nceciinda kubaa basintolongo munyika yoonse. “Kutilimuna akukonga kujaigwa” njenzila akataa zimwi iicitwa alumamba lwaku Amelika mumadolopo aacisi, akusuwa lumamba lwacisi kuti lulibambile kulwanina akataa bantu bacisi kuti naa banzangila mfulumende!7\nMfulumende yacisi ca Amelika icibweza ntaamu yakulwana bantu bacisi, kuzwa mukusaala mpindu zyabantu ampulasi zyabo, kunyanga akudilimuna makwebo akujala makwebo aakuuzya zyakulya, nzyenzila zyimwi mboyilwana mfulumende eeyi.8 Aciindi mpeenya aawa, makwebo aabamba misamu yakusilisya bantu, ayaa kuba makwebo alaa nguzu kapati, mukati ka Amelika aanze lyacisi, akukasya kubelesya micelo yamusokwe iibeleka kabotu kakwiina kutoneka mubili nokuba kuulwa mali manji mumyuulo iidulisya; kumwi eezyi mpindu nzyeenya, zilawulisya amisamu iikola, misamu iizilaisya akuzilula maanu aamuntu. Cisi ca Amelika cibelesya makwebo aamisamu eeyo kuti cibaa nguzu atalaa nyika yoonse. Kwakamvwugwa kale kuti bulwazi bwa AIDS mu Afulika bwakanjizyigwa akataa bantu kwiinda munyeleti zyakupegwa buyo kakwiina muulo eezyo zyakapegwa abasilisi baku Amelika. Lilikke twaakusika kutamani kuteeli notuyoozyiba mpuwo yamunyama ooyu munyika yoonse. Kuleka buyo bantu baku Amelika, pele azyalo zyuulunzuma zyabantu munyika, bacifwa kumisamu iibikkwa yakulweezya akuyobozya cakulya pele eeyo misamu ilajaya alimwi ilisumpwidwe acisi ca Amelika kubelesyegwa nkaambo ciyandisya kubaa nguzu. Nokuba zyakulya mbuli micelo azisyu mani, azyalo zilaumpwa amulilo uusofwaazya, kazyuumpilwa mukati cakuti kucinyina abusani buciceede muli cakulya eeco. “Kukokoola” banamaleya ngomulimo uuciya kumbele kwiinda mukusansaila misamu iikola atalaa zisi zisangene mbungano ya NATO.\nKusanduka kwacisi ca Amelika kuzwa kukuba cisi ciyandisya lwaanguluko kuya kukuba munyama wacishinsimi waambaula, kwakasikila mpokweelela kwiinda mumilawo ya musololi wacisi. Eeyo milazyo iitajanwi mukkunga lyamilawo yacisi, niitalika kuba milawo kakwiina kuzumizyigwa ankamu yeendelezya mfulumende. Muleli wacisi mumyaka misyoonto yakainda, wakazumizya kunyanga bantu buvwubi akufusila bantu muntolongo kakwiina kaambo alimwi kakwiina ciindi cipimidwe cakukkala muntolongo nokuba kutolwa kunkuta. Ooku kutundulula bantu munzila eeyo kulakonzya kucitilwa kufumbwa muntu, muna Amelika nokuba muna masi; Musololi wacisi ca Amelika inga watondeka kufumbwa muntu kuti “ooyu ngu sinkondoma” alimwi aboobo sinkondonyina uuli woonse weelede kujaigwa.\nMuleli Obama isaina mulawo munguzu zyabuleli.\nBunji bwabantu baku Amelika tabakubwene mbuyaacinca mfulumende yabo. Nkamu zimwaya milumbe azyalo zyaambilizya buyo milumbe eeyo iizumizyidwe amfulumende yabo. Aabo bantu bazyi masimpe eeni ncobeni, balikkede kabalibilikide akuyoowa nkaambo kanguzu zipati eezi zisikila kuzinguluka nyika yoonse.\nCishinshimi ca Ciyubunuzyo ciyubununa kuti kuyooba kucinca kumaninide eelyo cisi ca Amelika caakuzumizya kutambula “caando camunyama” akukomba kwalweeno kuti muntu katayandi kujayigwa. Eezi nguzu zyacisi, ziyoocenga…\nbaabo bakkede atalaa nyika kwiinda mumaleele aayo ngocilaa nguzu zyakucita kunembo lya munyama, akubaambila aabo bakkede atalaa nyika kuti, beelede kubamba cinkonzya camunyama . . .\nAlimwi walo wakalaa nguzu zyakupa buumi kucinkonzya camunyama, kuti eeco cinkonzya cikonzye kwaambaula, akusinikizya banjaanji aabo batakombi cinkonzya camunyama kuti bajaigwe.\nAlimwi ulasinikizya boonse, baniini abapati, bavwubide abacete, baangulukide abaangidwe, kuti batambule caando mujanza lyabo lyalulyo, nanka munkumo zyabo:\nAlimwi kuti kunyina muntu uunga waula nokuba kuulisya, pele ooyo ulaa caando, nokuba yooyo ulaa zina lyamunyama, nokuba mweelwe wazina lyakwe. (Ciyubunuzyo 13:14-17).\nMunyama “ulaambaula” eelyo nabikka milawo yamfulumende. “Ulasinikizya” eelyo nabikka malailile aadyaaminina bantu boonse kutobela mulawo uubikkidwe. Eeci cibalo ciyubununa kuti kulesyegwa makwebo ncecintu cimwi ciyoocitilwa kufumbwa muntu ooyo uutatobeli akukomba cinkonzya camunyama. Kusinikizya kwamamanino kuyooba kukongwa kujayigwa. Saatani ulaa bamambi ncobeni munyika yoonse amucisi cabusilikani ca Amelika; eeci cisi nzyenguzu zilikke munyika zilaa lumamba lukonzya kusinikizya kutobela milawo yacisi munyika yoonse.\nBoonse aabo bacinootobela Mwami Yahuwah, beelede kwiimikila nji kunembo lyanguzu zyabudyabooli eezi zitundulula muntu uuli woonse.\nKuti kube cinkonzya camunyama, kweelede kuba cintu citaanzi. Munyama mutaanzi ooyo uukonzyanyigwa kumamanino aaciindi, nimbungano ya Cikombelo ca Katolika, ninguzu zya keja kasyoonto. Mbungano yabo yabupaizi iisangene amapolitikisi, yakajaya bantu bakakkede muminzi kulaale kufumbwa cintu ncibaacita cakali kwaambwa kuti ncinyonyoono acikombelo eeci mu Misela ya Musinze. Linolino ciyooba mbweenya oobo alimwi eelyo nguzu zya Simukazya-kristu zyaakusumpulwa akutabililwa acisi ca Amelika.\nMuluzyalo lwakwe, Mwami Yahuwah wakatutondezya kale mumazuba aazya kumbele; mazuba aayo ayoojatikizya muntu uli woonse uucipona atalaa nyika. Lino nceciindi cakuvwiila lwiito lwako. Lino nceciindi cakupangana luumuno a Mulengi wako kuti Walo akusandule muya wako. Kozyibila kusyoma Mufutuli cino ciindi kutegwa, eelyo caakusika ciindi camasunko eeco, webo ukakonzye kwiimikila kosyomeka nokuba kuti buumi bwako bukabe muntenda yakujayigwa.\nKolibbakamuna kusala buno buzuba kuti wiiminine kasimpe kufumbwa muulo uunga waba mukucita boobo.\n“Kobaa nguzu akukkazyika camba! Utayoowi nokuba kulibilika, nkaambo Yahuwah Eloah wako ulaa nduwe kufumbwa nkogama.”\n(Joshuwa 1:9, Mangwalo aalaa Mazina Aakajokezyegwa)\n1 Langa http://www.jesus-is-savior.com/False%20Religions/Illuminati/dc.htm.\n2 Langa Mulimo wa Paperclipu: Kusyule lya Mwezi Kutalibonyi\n3 Langa http://theintelhub.com/2012/09/11/911-the-ultimate-inside-job-and-false-flag-operation/.\n4 Langa http://www.globalresearch.ca/death-made-in-america-impacts-of-depleted-uranium-contamination-on-afghanistan-s-children/2412 a http://thewe.cc/weplanet/news/depleted_uranium_iraq_afghanistan_balkans.html.\n5 Langa http://www.cuttingedge.org/News/n2063.cfm.\n6 Langa http://www.latimes.com/news/nationworld/nation/la-na-domestic-drones-20130216,0,3374671.story.\n7 Langa http://www.infowars.com/report-realistic-urban-training-is-dhs-and-dod-conducting-desensitizing-exercises/.\n8 Langa http://grist.org/article/food-five-tips-for-surviving-a-raid-on-your-farm-or-food-club/full/.